amanoisuno/poetBack huggingface dataset:
懷赤松故舒道士 貫休 
可惜復可惜，如今何所之。信來堪大慟，余復用生爲。亂世今交鬬，玄宮玉柱隳。春風五陵道，迴首不勝悲。
偶作 貫休 
無端爲五字，字字鬢星星。祗覺人情薄，空餘鶴眼青。砌莎藏墜果，窗雪浸殘經。祗有歸山計，茫茫何所營。
春日許徵君見訪 貫休 
龍鍾多病後，日望遇昇平。遠念穿嵩雪，前林囀早鶯。廚香烹瓠葉，道友扣門聲。還似青溪上，微吟踏葉行。
經先主廟作 貫休 
古廟積煙蘿，威靈及物多。因知曹孟德，爭奈此公何。樹古雷痕剝，碑荒篆畫訛。今朝冥禱祝，祗望息干戈。
寄中條道者 貫休 
柏梯杉影裏，頭白藥山孫。今古管不得，是非爭肯論。虎鬚懸瀑滴，禪衲帶苔痕。常恨龍鍾也，無因接話言。
送僧歸山 貫休 
眼青禪帔赤，氣岸出塵埃。霞外終須去，人間作麽來。崖香泉吐乳，塢燥燒□靁。他日終相覓，山門何處開。
覽皎然渠南鄉集 貫休 
學力不相敵，清還彷彿同。高于寶月月，誰得射鵰弓。至鑒封姚監，良工遇魯公。如斯深可慕，千古共清風。
覽姚合極玄集 貫休 
至覽如日月，今時即古時。髮如邊草白，誰念射聲□。好鳥挨花落，清風出院遲。知音郭有道，始爲一吟之。
詩 貫休 
經天緯地物，動必計仙才。幾處覓不得，有時還自來。真風含素髮，秋色入靈臺。吟向霜蟾下，終須神鬼哀。
秋末江上望 貫休 
莽莽古江濱，紛紛墜葉頻。煙霞誰是主，丘隴自傷神。吞併寧唯漢，淒涼莫問陳。盡隨流水去，寂寞野花春。
乞食僧 貫休 
擎鉢貌清羸，天寒出寺遲。朱門當大路，風雪立多時。似月心常淨，如麻事不知。行人莫輕誚，古佛盡如斯。
寒望九峰作 貫休 
九朵碧芙蕖，王維圖未圖。層層皆有瀑，一一合吾居。雨歇如爭出，霜嚴不例枯。世猶多事在，爲爾久躊躇。
薊北寒月作 貫休 
薊門寒到骨，戰磧鴈相悲。古屋不勝雪，嚴風欲斷髭。清吟得冷句，遠念失佳期。寂莫誰相問，迢迢天一涯。
新猨 貫休 
尋常看不見，花落樹多苔。忽向高枝發，又從何處來？風清聲更揭，月苦意彌哀。多少求名者，年年被爾催。
懷南岳隱士二首 一 貫休 
千峰映碧湘，真隱此中藏。餅不煮石喫，眉應似髮長。風榸支酒甕，鶴蝨落琴床。雖斅忘機者，斯人尚未忘。
懷南岳隱士二首 二 貫休 
見說祝融峰，擎天勢似騰。藏千尋瀑布，出十八高僧。古路無人跡，新霞出石稜。終期將爾叟，一一月中登。
聞閔廷言周璉下第 貫休 
前牓年年見，高名日日聞。常因不平事，便欲見吾君。兄弟居清島，園林生白雲。相思空悵望，庭葉赤紛紛。
寄景地判官 貫休 
渚宮江上別，倏忽十餘年。舉世唯攻說，多君即不然。浦珠爲履重，園柳助詩玄。勉力酬知己，昌朝正急賢。
讀賈區賈島集 貫休 
區終不下島，島亦不多區。冷格俱無敵，貧根亦似愚。青雲終歎命，白閣久圍鑪。今日成名者，還堪爲爾吁。
送衲僧之江西 貫休 
索索復索索，無憑却有憑。過溪遭惡雨，乞食得乾菱。祗有山相伴，終無事可仍。如逢梅嶺旦，向道祗寧馨。
寄栖白大師二首 一 貫休 
流浪江湖久，攀緣歲月闌。高名當世重，好句逼人寒。月苦蟬聲嗄，鐘清柿葉乾。龍鍾千萬里，擬欲訪師難。
寄栖白大師二首 二 貫休 
蒼蒼龍闕晚，九陌雜香塵。方外無他事，僧中有近臣。青門玉露滴，紫閣錦霞新。莫話三峰去，澆風正蕩淳。
送人之渤海 貫休 
國之東北角，有國每朝天。海力浸不盡，夷風常宛然。山藏羅剎宅，水雜巨鼇涎。好去吳鄉子，歸來莫隔年。
寄李道士 貫休 
常見高人說，猶來不偶然。致身同槁木，話道出忘詮。長嘯仙鐘外，眠楂海月邊。倘修陰奼奼，一望寄余焉。
秋送夏郢歸錢塘 貫休 
歸客指吳國，風帆幾日程。新詩陶雪字，玄髮有霜莖。微月生滄海，殘濤傍石城。從茲江島意，應續子陵名。
送僧歸翠微 貫休 
祗衲一箇衲，翠微歸舊岑。不知何歲月，即得到師心。逕遶千峰細，菴開亂木深。倘然雲外老，他日亦相尋。
經友生墳 貫休 
多君墳在此，令我過悲涼。可惜爲人好，剛須被數將。白雲從冢出，秋草爲誰荒。不覺頻回首，西風滿白楊。
懷洛下盧縉雲 貫休 
一減三張價，幽居少室前。豈應貧似我，不得信經年。木落多詩藁，山枯見墨煙。何時深夜坐，共話草堂禪。
送李鉶赴舉 貫休 
詩業務經綸，新皆意外新。因知登第牓，不著不平人。句得孤舟月，心飛九陌塵。明年相賀日，應到曲江濱。
寶禪師見訪 貫休 
山兄心似我，岸谷亦難交。不見還相憶，來唯添寂寥。茶煙黏衲葉，雲水透蘅茆。因話流年事，斯須不可拋。
觀碁 貫休 
逸格格難及，半先相遇稀。落花方滿地，一局到斜暉。褚胤死不死，將軍飛已飛。今朝慙一行，無以造玄微。
和毛學士舍人早春 貫休 
陋巷冬將盡，東風細雜籃。解牽窗夢遠，先是澗梅諳。茶癖金鐺快，松香玉露含。書齋山帚撅，盤饌藥花甘。雅得琴中妙，常挼臉似酣。雪消聞苦蟄，氣候似宜蠶。密勿須清甲，朝歸遶碧潭。丹心空拱北，新作繼周南。竹杖無斑點，紗巾不著簪。大朝名益重，後進力皆覃。至理雖亡一，臣時亦說三。不知門下客，誰上晏嬰驂。
壽春進祝聖七首 千載降祥 貫休 
九天宮上聖，降世共昭回。萬彙須亭毓，羣仙送下來。承乾當否極，庶事盡康哉。祗有羲軒比，其餘不可陪。
壽春進祝聖七首 文有武備 貫休 
武宿與文星，常如掌上擎。孫吳機不動，周邵事多行。旰食爐煙細，宵衣隙月明。還聞夔進曲，吹出泰階平。
壽春進祝聖七首 從諫如流 貫休 
及霤龍鱗動，君臣道義深。萬年軒后鏡，一片漢高心。北狄皆輸欵，南夷盡貢琛。從茲千萬歲，枝葉玉森森。
壽春進祝聖七首 搜揚草澤 貫休 
俟時兼待價，垂棘出塵埃。仄席三旌切，移山萬里來。煙霞衣上落，閶闔雪中開。壽酒今朝進，無非出世才。
壽春進祝聖七首 守在四夷 貫休 
天將興大蜀，有道遂君臨。四塞同諸子，三邊共一心。闍婆香似雪，迴鶻馬如林。曾讀前皇傳，巍巍冠古今。
壽春進祝聖七首 大興三教 貫休 
曈曈懸佛日，天俁動雲韶。縫掖諸生集，麟洲羽客朝。非煙生玉砌，御柳吐金條。擊壤翁知否，吾皇即帝堯。
壽春進祝聖七首 山呼萬歲 貫休 
聲教無爲日，山呼萬歲聲。隆隆如谷響，合合似雷鳴。翠拔爲天柱，根盤倚鳳城。恭唯千萬歲，歲歲致昇平。
早秋夜坐 貫休 
微涼砧滿城，林下石牀平。髮豈無端白，詩須出世清。鄰僧同樹影，砌月浸蛩聲。獨自更深坐，無人知此情。
秋晚野步 貫休 
閑步不覺遠，蕭蕭木落初。詩情拋閫閾，江影動襟裾。閣北鴻行出，霞西雨脚疎。金峰秋更好，乞取又何如。
寄翰林陸學士 貫休 
顏冉商參甲，鸞凰密勿才。簾垂仙鳥下，吟次聖人來。寶輦千官捧，宮花九色開。何時重一見，爲我話蓬萊。
南海晚望 貫休 
海上聊一望，舶帆天際飛。狂蠻莫挂甲，聖主正垂衣。風惡巨魚出，山昏羣獠歸。無人知此意，吟到月騰輝。
寄廬山大願和尚 貫休  庐山
石上桂成叢，師菴在桂中。皆云習鑿齒，未可扣真風。雪洗香鑪碧，霞藏瀑布紅。何時甘露偈，一寄剡山東。
廬山尋靈紀不遇 貫休  庐山
久別稀相見，深山道益孤。葉全離大朴，君尚在新吳。鐘嗄聲飄驛，山頑氣噴湖。留詩如和得，一望寄前途。
題曹溪祖師堂 貫休 
皎潔曹溪月，嵯峨七寶林。空傳智藥記，豈見祖禪心。信衣非苧麻，白雲無知音。大哉雙峰溪，萬古青沈沈。
懷匡山道侶 貫休  庐山
常憶將吾友，穿雲過瀑西。有碑皆讀徹，無處不相攜。檉桂株株濕，猨猱箇箇啼。等閑成遠別，窗月又如珪。
懷盧延讓 貫休 
冥搜忍飢凍，嗟爾不能休。幾歎不得力，到頭還白頭。姓名歸紫府，妻子在滄洲。又是蟬聲也，如今何處遊。
春晚訪鏡湖方干 貫休 
幽居湖北濱，相訪值殘春。路遠諸峰雨，時多擉鼈人。蒸花初釀酒，漁艇劣容身。莫訝頻來此，伊余亦隱淪。
秋過相思寺 貫休 
見說相思寺，今來似有期。瘴鄉終有出，天意固難欺。晝雨先花島，秋雲挂戍旗。故人多在蜀，不去更何之。
蜀王入大慈寺聽講 貫休 
玉節金珂響似雷，水晶宮殿步裴回。祗緣支遁談經妙，所以許詢都講來。帝釋鏡中遙仰止，魔軍殿上動崔巍。千重香擁龍鱗立，五種風生錦繡開。寬似大溟生日月，秀如四岳出塵埃。一條紫氣隨高步，九色仙花落古臺。謝太傅須同八凱，姚梁公可並三台。登樓喜色禾將熟，望國誠明首不迴。駕馭英雄如赤子，雌黃賢哲貢瓊瑰。六條消息心常苦，一劒晶熒敵盡摧。木鐸聲中天降福，景星光裏地無災。百千民擁聽經座，始見重天社稷才。
蜀王登福感寺塔三首 一 貫休 
天資忠孝佐金輪，香火空王有宿因。此世喜登金骨塔，前生應是育王身。封疆歲暮笙歌合，襦袴正初錦繡新。釋子沾恩無以報，祗擎章句貢平津。
蜀王登福感寺塔三首 二 貫休 
似聖悲增道不窮，憂民憂國契堯聰。兩髯有雪丹霄外，萬里無塵一望中。南照微明連莽蒼，峨嵋擁秀接崆峒。林僧歲月知何幸，還似支公見謝公。
蜀王登福感寺塔三首 三 貫休 
步步層層孰可陪，相輪邊日照三台。喜歡烝庶皆相逐，惆悵鑾輿尚未迴。金鐸撼風天樂近，仙花含露瑞煙開。一年一度常如此，願見文翁百度來。
少監三首 一 貫休 
器琢仙珪美有餘，席珍國寶比難如。銜花乳燕看調瑟，衣錦佳人侍讀書。荀氏門風龍變化，謝家庭樹玉扶疎。即期寰海隆平日，歸佐吾皇侍玉除。
少監三首 二 貫休 
益友相隨益自強，趨庭問禮日昭彰。袍新宮錦千人目，馬駿桃花一巷香。偏愛曾顏終必及，或如韓白亦無妨。八龍三虎森如也，萬古千秋瑞聖唐。
少監三首 三 貫休 
具體而微太少年，鳳毛五色帶非煙。倚天長劒看無敵，遶樹號猨已應弦。接士開襟清聖熟，分題得句落花前。即應出將傳家法，聖澤恩波浩浩然。
再到鍾陵作 貫休 
六七年來到豫章，舊遊知己半凋傷。春風還有花千樹，往事都如夢一場。無限丘墟侵郭路，幾多臺榭浸湖光。祗應唯有西山色，依舊崔巍上寺牆。
經弟妹墳 貫休 
淚不曾垂此日垂，山前弟妹塚離離。年長於吾未得力，家貧拋爾去多時。鴻衝□□霜中斷，蕙雜黃蒿冢上衰。恩愛苦情拋未得，不堪回首步遲遲。
到蜀與鄭中丞相遇 貫休 
深隱猶爲未死灰，遠尋知己遇三台。如何麋鹿群中出，又見鵷鸞天上來。劒閣霞黏殘雪在，錦江香甚百花開。謾期王謝來相訪，不是支公出世才。
別馮使君 貫休 
瓦礫文章豈有媒，兩三年祗在金臺。本師頭白須歸去，太守門清願再來。皓皓玉霜孤鴈遠，蕭蕭松島片帆開。從茲林下終無事，唯祗焚香祝上台。
上新定宋使君 貫休 
禪坐吟行誰與同，杉松共在寂寥中。碧雲詩裏終難到，白藕花經講始終。水疊山層擎草疏，砧清月苦立霜風。十年勤苦今酬了，得句桐江識謝公。
和李判官見新榜爲兄下第 貫休 
失意荆枝滴淚頻，陟岡何翅不知春。心中岐路平如砥，天上文章妙入神。休說宋風迴鷁首，即看雷火燎龍鱗。從茲相次紅霞裏，留取方書與世人。
送羅鄴赴許昌辟 貫休 
方得論心又別離，黯然江上步遲遲。不堪迴首崎嶇路，正是寒風皴錯時。美似郄超終有日，去依劉表更何疑。前程不少南飛鴈，聊寄新詩慰所思。
酬韋相公見寄 貫休 
鹽梅金鼎美調和，詩寄空林問訊多。秦客弈棊拋已久，楞嚴禪髓更無過。萬般如幻希先覺，一丈臨山且奈何。空諷平津好珠玉，不知更得及門麽。
酬張相公見寄 貫休 
周郎懷抱好知音，常愛山僧物外心。閉戶不知芳草歇，無能唯擬住山深。感通未合三生石，騷雅歡擎九轉金。但似前朝蕭與蔣，老僧風雪亦相尋。
酬王相公見贈 貫休 
孤拙將來豈偶然，不能爲漏滴青蓮。一從麟筆題牆後，常祗冥心古像前。九德陶鎔空有跡，六窗清淨始通禪。今朝幸捧瓊瑤贈，始見玄中更有玄。
酬周相公見贈 貫休 
三界無家是出家，豈宜拊鳳覩新麻。幸生白髮逢今聖，曾夢青蓮映玉沙。境陟名山烹錦水，睡忘東白洞平茶。喜擎繡段攀金鼎，謝朓餘霞始是霞。
道情偈三首 一 貫休 
崆峒老人專一一，黃梅真叟却無無。獨坐松根石頭上，四溟無限月輪孤。
道情偈三首 二 貫休 
非色非空非不空，空中真色不玲瓏。可憐盧大擔柴者，拾得驪珠橐籥中。
道情偈三首 三 貫休 
優鉢羅花萬劫春，頻犂田地絕纖塵。道吾道者相招好，不是香林採葉人。
馬上作 貫休 
柳岸花堤夕照紅，風清襟袖轡璁瓏。行人莫訝頻迴首，家在凝嵐一點中。
道中逢乞食老僧 貫休 
赤椶櫚笠眉毫垂，拄楖栗杖行遲遲。時人祗施盂中飯，心似白蓮那得知。
陋巷 貫休 
墜葉如花欲滿溝，破籬荒井一蟬幽。亦知希驥無希者，作麽令人強轉頭。
大蜀皇帝潛龍日述聖德詩五首 一 貫休 
嶽瀆殊祥日月精，入堯金鏡佐休明。衣嚴黻黼皇恩重，劒折芙蓉紫氣橫。玉甃金湯山岳峻，花藏臺榭管弦清。已聞圖上凌煙閣，寵渥穹窿玉不名。
大蜀皇帝潛龍日述聖德詩五首 二 貫休 
扶持社稷似齊桓，百萬雄師貴可觀。神智發中真莫測，貢輸天下學應難。風清鼙角□□□，□肅神龍草木寒。堪羨蜀民恆有福，太平時節一般般。
大蜀皇帝潛龍日述聖德詩五首 三 貫休 
珠履三千侍玉除，宮花飄錦早鶯初。雖然周孔心相似，其奈龔黃政不如。浩浩歌謠聞禁掖，重重襦袴滿樵漁。若論朝野艱難日，第一之功美有餘。
大蜀皇帝潛龍日述聖德詩五首 四 貫休 
紫髯青眼代天才，韓白孫吳稍可陪。祗見赤心堯日下，豈知真氣梵天來。聽經瑞雪時時落，登塔天花步步開。盡祝莊椿同壽考，人間歲月豈能催。
大蜀皇帝潛龍日述聖德詩五首 五 貫休 
丈夫勛業正乾坤，麟鳳龜龍盡在門。西伯最憐耕讓畔，曹參空愛酒盈樽。心慈爲受金仙囑，髮白緣酬玉砌恩。從此于門轉高大，可憐子子與孫孫。
陳情獻蜀皇帝 貫休 
河北江東處處災，唯聞全蜀勿塵埃。一缾一鉢垂垂老，千水千山得得來。奈菀幽棲多勝景，巴歈陳貢媿非才。自慙林藪龍鍾者，亦得親登郭隗臺。
壽春節進大蜀皇帝五首 一 貫休 
上玄大帝降坤維，箕尾爲臣副聖期。豈比赤光盈室日，全同白象下天時。文經武緯包三古，日角龍顏遏四夷。今日降神天上會，願將天福比須彌。
壽春節進大蜀皇帝五首 二 貫休 
異香滴露降紛紛，紫電環樞照禁門。先冠百王臨億兆，後稱十號震乾坤。羲軒之道方爲道，草木沾恩始是恩。今以謏才歌睿德，猶如飲海妙難論。
壽春節進大蜀皇帝五首 三 貫休 
茂祉遐宣勝事幷，薰風微入舜弦清。四洲不必歸王化，一統那能計聖情。合合鼓鐘膏雨滴，峨峨宮闕瑞煙橫。西逾昆岳東連海，誰不梯山賀聖明。
壽春節進大蜀皇帝五首 四 貫休 
遠人玉帛盡來歸，及物天慈物物肥。春力遍時皆甲拆，王言聞者盡光輝。家家錦繡香醪熟，處處笙歌乳燕飛。爲報蜀皇勤禱祝，聖明天子古今稀。
壽春節進大蜀皇帝五首 五 貫休 
積劫修來似煉金，爲皇爲帝萬靈欽。能當濁世爲清世，始見君心是佛心。九野黎民耕浩浩，百蠻朝騎日駸駸。今朝獻壽將何比，願似莊椿一萬尋。
對雪寄新定馮使君二首 一 貫休 
仙掌空思歸未能，焚香冥目對殘燈。豈知瑞雪千山合，空覺春寒半夜增。翳月素雲埋粉堞，堆巢孤鶴下金繩。因思太守憂民切，吟對瓊枝喜不勝。
對雪寄新定馮使君二首 二 貫休 
政化由來通上靈，豐年祥瑞滿窗明。氣嚴坐久燈凝燄，片大更深屋作聲。飄掩煙霞何處去，欹斜杉竹向簾傾。雪林中客雖無事，還有新詩半夜成。
送劉相公朝覲二首 一 貫休 
九苞仙瑞曜垂衣，一品高標百辟師。魏相十思常自切，曹溪一句幾生知。久交玉帳雖難別，須佐金輪去已遲。唯杜荆州最惆悵，柳門迴首落花時。
送劉相公朝覲二首 二 貫休 
急徵祗是再登庸，生意人心萬國同。燮理久徵殷傅說，譚真欲過李玄通。程穿峴首春光老，馬速商於曙色紅。從此龍顏又應瘦，寰瀛俱荷代天功。
避寇遊成福山院 貫休 
成福僧留不擬歸，獼猴菌嫩豆苗肌。那堪蠶月偏多雨，況復衢城未解圍。翠擁槿籬泉亂入，雲開花島雉雙飛。堪嗟大似悠悠者，祗向詩中話息機。
別李常侍 貫休 
楚水和煙海浪通，又擎杯錫去山東。道情雖擬攀孤鶴，詩業那堪至遠公。夢入深雲香雨滴，吟搜殘雪石林空。朱門再到知何日，一片征帆萬里風。
送鄭閣赴閩辟 貫休 
便便書腹德無鄰，健筆從知又入閩。鸚鵡才須歸紫禁，真珠履不稱清貧。武夷山夾仙霞薄，螺女潭通海樹春。從此應多好消息，莫忘江上一閑人。
寄信州張使君 貫休 
水壇檉殿地含煙，領鶴行吟積翠間。數閣涼颸終日去，滿懷明月上方還。時來自有鵷鸞識，道在從如草木閑。唯羨靈溪賢太守，一麾清坐似深山。
春末寄周璉 貫休 
暮角[含]風雨氣曛，寂寥莓翠上衣巾。道情不向鶯花薄，詩意自如天地春。夢入亂峰仍履雪，吟看芳草祗思人。手中孤桂月中在，來聽泉聲莫厭頻。
讀吳越春秋 貫休 
猶來吳越盡須慙，背德違盟又信讒。宰嚭一言終殺伍，大夫七事祗須三。功成獻壽歌飄雪，誰愛扁舟水似藍。今日雄圖又何在，野花香徑鳥喃喃。
春遊靈泉寺 貫休 
水蹴危梁翠擁沙，鐘聲微徑入深花。嘴紅澗鳥啼芳草，頭白山僧自扞茶。松色摧殘遭賊火，水聲幽咽落人家。因尋古跡空惆悵，滿袖香風白日斜。
歸東陽臨岐上杜使君七首 一 貫休 
小謝清高大謝才，聖君令泰此方來。一從到後常無事，鈴閣公庭滿綠苔。
歸東陽臨岐上杜使君七首 二 貫休 
紅錦帳中歌白雪，烏皮几畔撫青英。不知何物爲心地，賽却澄江徹底清。
歸東陽臨岐上杜使君七首 三 貫休 
誰報田中有黑蟲，一家齋戒減仙容。分憂若也皆如此，天下家家有剩舂。
歸東陽臨岐上杜使君七首 四 貫休 
憂民心切出衝炎，禾稼如雲喜氣兼。林下閑人亦何幸，也隨旌斾到銀尖。
歸東陽臨岐上杜使君七首 五 貫休 
方恐獄中桃樹出，忽聞枯木却生煙。褚祥爲郡曾如此，却恐當時是偶然。
歸東陽臨岐上杜使君七首 六 貫休 
枯骨縱橫遍水湄，盡收爲冢碧參差。分明爲報精靈輩，好送旌旗到鳳池。
歸東陽臨岐上杜使君七首 七 貫休 
捨魯依劉一片雲，好風吹去遠纖塵。猶期明月清風夜，來作西園第八人。
春 貫休 
自來自去動洪鑪，無象無私無處無。迴鴈不多消氣力，染花應最費工夫。溟濛便恨豪家惜，濃暖深爲政筆驅。莫訝相逢只添睡，伊余心不在榮枯。
聞迎真身 貫休 
四海無波八表臣，恭聞今歲禮真身。七重鏁未開今鑰，五色光先入紫宸。丹鳳樓臺飄瑞雪，岐陽草木亞香塵。可憐優鉢羅花樹，三十年來一度春。
灞陵戰叟 貫休 
劍刓秋水鬢梳霜，迴首胡天與恨長。官竟不封右校尉，鬬曾生挾左賢王。尋班超傳空垂淚，讀李陵書更斷腸。今日灞陵陵畔見，春風花霧共茫茫。
遇道者 貫休 
鶴骨松筋風貌殊，不言名姓絕榮枯。尋常藜杖九衢裏，莫是商山一皓無。身帶煙霞游汗漫，藥兼神鬼在葫蘆。只應張果支公輩，時復相逢醉海隅。
贈鍾陵陳處士 貫休 
否極方生社稷才，唯譚帝道鄙梯媒。高吟千首精怪動，長嘯一聲天地開。湖上獨居多草木，山前頻醉過風雷。吾皇仄席求賢久，莫待徵書兩度來。
懷鄰叟 貫休 
常思東溪[龐]眉翁，是非不解兩頰紅。桔橰打水聲嘎嘎，紫芋白薤肥濛濛。鷗鴨靜遊深竹裏，兒孫多在好花中。千門萬戶皆車馬，誰愛如斯太古風。
贈軒轅先生 貫休 
曾親文景上金鑾，語共容城語一般。久向紅霞居不出，若非清世見應難。滿鑪藥熟分仙盡，幾局棊終看海乾。略問先生真甲子，只言弟子是劉安。
偶作因懷山中道侶 貫休 
是是非非竟不真，桃花流水送青春。姓劉姓項今何在，爭利爭名愁殺人。必竟輸他常寂默，只應贏得苦沈淪。深雲道者相思否，歸去來兮湘水濱。
送新羅人及第歸 貫休 
捧桂香和紫禁煙，遠鄉程徹巨鼇邊。莫言挂席飛連夜，見說無風即數年。衣上日光真是火，島旁魚骨大於船。到鄉必遇來王使，與作唐書寄一篇。
送新羅衲僧 貫休 
扶桑枝西真氣奇，古人呼爲師子兒。六環金錫輕擺撼，萬仞雪嶠空參差。枕上已無鄉國夢，囊中猶挈石頭碑。多慙不便隨高步，正是風清無事時。
春晚桐江上閑望作 貫休 
江上車聲落日催，紛紛擾擾起紅埃。更無人望青山立，空有帆衝夜色來。沙鳥似雲鐘外去，汀花如火雨中開。可憐瀟灑鴟夷子，散髮扁舟去不迴。
商山道者 貫休 
五千言外得玄音，石屋寒栖隔雪林。多傍松風梳綠髮，只燒崖藥點黃金。澄潭龍氣來縈砌，月冷星精下聽琴。曾夢先生非此處，碧桃溪上紫煙深。
聞許棠及第因寄桂雍 貫休 
時清道合出塵埃，清苦爲詩不杖媒。今日桂枝平折得，幾年春色併將來。勢扶九萬風初極，名到三山花正開。更有平人居蟄屋，還應爲作一聲雷。
瀔江秋居作 貫休 
無事相關性自攄，庭前拾葉等閑書。青山萬里竟不足，好竹數竿涼有餘。近看老經加澹泊，欲歸少室復何如。面前小沼清如鏡，終養琴高赤鯉魚。
上縉雲段使君 貫休 
清畏人知人盡知，縉雲三載得宣尼。活民刀尺雖無象，出世文章豈有師。朮氣芝香粘甕榼，雲痕翠點滿旌旗。今朝暫到金臺上，頗覺心如太古時。
春末蘭谿道中作 貫休 
山花零落紅與緋，汀煙濛茸江水肥。人擔犂鋤細雨歇，路入桑柘斜陽微。深喜東州云寇去，不知西狩何時歸？清平時節何時是，轉覺人心與道違。
野居偶作 貫休 
高談清虛即是家，何須須占好煙霞。無心於道道自得，有意向人人轉賒。風觸好花文錦落，砌橫流水玉琴斜。但令如此還如此，誰羨前程未可涯。
再遊東林寺作五首 一 貫休 
臺殿參差聳瑞煙，桂花飄雪水潺潺。莫疑遠去無消息，七萬餘年始半年。
再遊東林寺作五首 二 貫休 
桓玄舊輦殘雲濕，耶舍孤墳落照遲。有箇山僧倚松睡，恐人來取白猨兒。
再遊東林寺作五首 三 貫休 
玉像珠龕香陣橫，錦霞多傍石牆生。辟蛇行者今何在，花裏唯聞鳩鳥聲。
再遊東林寺作五首 四 貫休 
愛陶長官醉兀兀，送陸道士行遲遲。買酒過溪皆破戒，斯何人斯師如斯。
再遊東林寺作五首 五 貫休 
白薝蔔花露滴滴，紅苾芻草香濛濛。田地更無塵一點，是何人合住其中。
題蘭江言上人院二首 一 貫休 
一生只著一麻衣，道業還欺習彥威。手把新詩說山夢，石橋天柱雪霏霏。
題蘭江言上人院二首 二 貫休 
只是危吟坐翠層，門前岐路自崩騰。青雲名士時相訪，茶煮西峰瀑布冰。
中秋十五夜月 貫休 
噀雪噴霜滿碧虛，王孫公子翫相呼。從來天匠爲輪足，自是人心此夜餘。靜入萬家危露滴，清埋衆象呌鴻孤。坐來惟覺情無極，何況三湘與五湖。
鷺鷥有懷 貫休 
粉魄霜華爲爾枯，鴛鴦相伴更堪圖。愛來沙島遺銀屋，終作金籠養雪雛。栖宿必多清瀨夢，品流還次白猨徒。今朝不覺頻回首，曾伴瑤花近玉壺。
東陽罹亂後懷王慥使君五首 一 貫休 
昨來祗對漢諸侯，勝事消磨不自由。裂地鼓鼙軍□急，連天烽火陣雲秋。砍毛淬劍雖無數，歃血爲盟不到頭。誰爲今朝奉明主，使君司戶在隋州。
東陽罹亂後懷王慥使君五首 二 貫休 
只報精兵過大河，東西南北殺人多。可憐白日渾如此，來似蝗蟲爭奈何。天意豈應容版亂，人心都改太凋訛。不勝惆悵還惆悵，一曲東風月胯歌。
東陽罹亂後懷王慥使君五首 三 貫休 
爲郡無如王使君，一家清冷似雲根。貨財不入崔洪口，俎豆嘗聞夫子言。鬚髮坐成三載雪，黎氓空負二天恩。不堪西望西風起，縱火崑崙誰爲論。
東陽罹亂後懷王慥使君五首 四 貫休 
魄懾魂飛骨亦銷，此魂此魄亦難招。黃今白玉家家盡，繡闥雕甍處處燒。驚動乾坤常黯慘，深藏山岳亦傾搖。恭聞國有英雄將，擬把何心荅聖朝。
東陽罹亂後懷王慥使君五首 五 貫休 
不是龔黃覆育才，即須清苦遠塵埃。無人與奏吾皇去，致亂唯因酷吏來。刳剝生靈爲事業，巧通毫譖作梯媒。令人轉憶王夫子，一片真風去不迴。
秋夜懷嵩少因寄洛中舊知 貫休 
鑪爇旃檀不稱貧，霏霏玉露濕禪巾。紫金地上三更月，紅藕香中一病身。少室少年偏入夢，多時多事去無因。如今憔悴頭成雪，空想嵯峨羨故人。
避地毘陵寒月上孫徽使君兼寄東陽王使君三首 一 貫休 
一到毘陵心更勞，冷吟閑步擁雲袍。豈緣思妙塵埃少，自是風清物態高。野色疎黃連楚甸，故山奇碧隔河橋。終須愚谷中安致，不是人間好羽毛。
避地毘陵寒月上孫徽使君兼寄東陽王使君三首 二 貫休 
常憶雙溪八詠前，講詩論道接清賢。文欺白鳳真難及，藥撚紅蕖豈偶然。花濕瑞煙粘玉磬，簾垂幽鳥啄苔錢。自憐不是悠悠者，吟嚼真風二十年。
避地毘陵寒月上孫徽使君兼寄東陽王使君三首 三 貫休 
□雷車雨滴階聲，寂寞焚香獨閉扃。錦繡文章無路達，袴襦歌詠隔牆聽。松聲冷浸茶軒碧，苔點狂吞納線青。唯有孤高江太守，不忘病客在禪靈。
秋末寄上桐江馮使君 貫休 
山東山色勝諸山，謝守清高不可攀。薄俗盡于言下泰，苦心唯到醉中閑。香凝錦帳抄書後，月轉棠陰送客還。野客霑恩歸未得，蕭蕭霜葉滿柴關。
禪師 貫休 
擊鼓求亡益是非，木中生火更何爲。吾師別是醍醐昧，不是知心人不知。
風琴 貫休 
至境心爲造化功，一枝青竹四弦風。寥寥雙耳更深後，如在緱山明月中。
庭橘 貫休  洞庭湖
蟻踏金苞四五株，洞庭山上味何殊。不緣松樹稱君子，肯便甘人喚木奴。
落花 貫休 
蝶醉蜂癡一簇香，繡葩紅蔕墮殘芳。因嗟好德人難得，公子王孫盡斷腸。
苦吟 貫休 
河薄星疎雪月孤，松枝清氣入肌膚。因知好句勝金玉，心極神勞特地無。
偶然作 貫休 
蟬聲引出石中蛩，寂寞門扃葉數重。誰道思山心不切，等閑盡出兩三峰。
山居詩二十四首 一 貫休 
休話諠譁事事難，山翁只合住深山。數聲清磬是非外，一箇閑人天地間。綠圃空階雲冉冉，異禽靈草水潺潺。無人與向羣儒說，巖桂枝高亦好扳。
山居詩二十四首 二 貫休 
難是言休即便休，清吟孤作碧溪頭。三間茆屋無人到，十里松陰獨自遊。明月清風宗炳社，夕陽秋色庾公樓。修心未到無心地，萬種千般逐水流。
山居詩二十四首 三 貫休 
好鳥聲長睡眼開，好茶擎乳坐莓苔。不聞榮辱成番盡，只見熊羆作隊來。詩裏從前欺白雪，道情終遣似嬰孩。由來此事知音少，不是真風去不迴。
山居詩二十四首 四 貫休 
萬境忘機是道華，碧芙蓉裏日空斜。幽深有徑通仙窟，寂寞無人落異花。掣電浮雲真好喻，如龍似鳳不須誇。君看江上英雄冢，只有松根與柏槎。
山居詩二十四首 五 貫休 
鞭後從他素髮兼，湧清奔碧冷侵簾。高奇章句無人愛，澹泊身心舉世嫌。白石橋高吟不足，紅霞影暖臥無厭。居山別有非山意，莫錯將予比宋纖。
山居詩二十四首 六 貫休 
鳥外塵中四十秋，亦曾高挹漢諸侯。如斯標致雖清拙，大丈夫兒合自由。紫朮黃菁苗蕺蕺，錦囊香麝語啾啾。終須心到曹溪叟，千歲櫧根雪滿頭。
山居詩二十四首 七 貫休 
慵甚嵇康竟不迴，何妨方寸似寒灰。山精日作兒童出，仙者時將玉器來。筠帚埽花驚睡鹿，地壚燒樹帶枯苔。不行朝市多時也，許史金張安在哉。
山居詩二十四首 八 貫休 
心心心不住希夷，石屋巉巖鬢髮垂。養竹不除當路筍，愛松留得礙人枝。焚香開卷霞生砌，捲箔冥心月在池。多少故人頭盡白，不知今日又何之。
山居詩二十四首 九 貫休 
龍藏琅函遍九垓，霜鍾金鼓振瓊臺。堪嗟一句無人得，遂使吾師特地來。無角鐵牛眠少室，生兒石女老黃梅。令人轉憶龐居士，天上人間不可陪。
山居詩二十四首 十 貫休 
五嶽煙霞連不斷，三山洞穴去應通。石窗欹枕疎疎雨，水碓無人浩浩風。童子念經深竹裏，獼猴拾蝨夕陽中。因思往事拋心力，六七年來楚水東。
山居詩二十四首 十一 貫休 
塵埃中更有埃塵，時復雙眉十爲顰。賴有年光飛似箭，是何心地亦稱人。回賢參孝時時說，蜂蠆狼貪日日新。天意剛容此徒在，不堪惆悵不堪陳。
山居詩二十四首 十二 貫休 
翠竇煙巖畫不成，桂華瀑沫雜芳馨。撥霞掃雪和雲母，掘石移松得茯苓。好鳥傍花窺玉磬，嫩苔和水沒金缾。從他人說從他笑，地覆天翻也只寧。
山居詩二十四首 十三 貫休 
騰騰兀兀步遲遲，兆朕消磨只自知。龍猛金膏雖未作，孫登土窟且相宜。薜蘿山帔偏能𫃷，橡栗年糧亦且支。已得真人好消息，人間天上更無疑。
山居詩二十四首 十四 貫休 
嵐嫩風輕似碧紗，雪樓金像隔煙霞。葛苞玉粉生香壠，菌簇銀釘滿淨楂。舉世只知嗟逝水，無人微解悟空花。可憐擾擾塵埃裏，雙鬢如銀事似麻。
山居詩二十四首 十五 貫休 
千巖萬壑路傾欹，杉檜濛濛獨掩扉。斸藥童穿溪𥕕去，採花蜂冒曉煙歸。閑行放意尋流水，靜坐支頤到落暉。長憶南泉好言語，如斯癡鈍者還稀。
山居詩二十四首 十六 貫休 
一菴冥目在穹冥，菌枕松牀蘚陣青。乳鹿暗行檉徑雪，瀑泉微濺石樓經。閑行不覺過天井，長嘯深能動岳靈。應恐無人知此意，非凡非聖獨醒醒。
山居詩二十四首 十七 貫休 
慵刻芙蓉傳永漏，休誇麗藻鄙湯休。且爲小囤盛紅粟，別有珍禽勝白鷗。拾栗遠尋深澗底，弄猨多在小峯頭。不能更出塵中也，百煉剛爲繞指柔。
山居詩二十四首 十八 貫休 
業薪心火日燒煎，浪死虛生自古然。陸氏稱龍終妄矣，漢家得鹿更空焉。白衣居士深深說，青眼胡僧遠遠傳。剛地無人知此意，不堪惆悵落花前。
山居詩二十四首 十九 貫休 
露滴紅蘭玉滿畦，閑拖象屣到峯西。但令心似蓮花潔，何必身將槁木齊。古壍細煙紅樹老，半岩殘雪白猨啼。雖然不是桃源洞，春至桃花亦滿蹊。
山居詩二十四首 二十 貫休 
自休自已自安排，常願居山事偶諧。僧採樹衣臨絕壑，狖爭山果落空階。閑擔茶器緣青障，靜衲禪袍坐綠崖。虛作新詩反招隱，出來多與此心乖。
山居詩二十四首 二十一 貫休 
石罏金鼎紅蕖嫩，香閣茶棚綠巘齊。塢燒崩騰奔澗鼠，岩花狼籍鬬山雞。蒙莊環外知音少，阮籍途窮旨趣低。應有世人來覓我，水重山疊幾層迷。
山居詩二十四首 二十二 貫休 
自古浮華能幾幾，逝波終日去滔滔。漢王廢苑生秋草，吳主荒宮入夜濤。滿屋黃金機不息，一頭白髮氣猶高。豈知知足金仙子，霞外天香滿毳袍。
山居詩二十四首 二十三 貫休 
如愚何止直如弦，只合深藏碧嶂前。但見山中常有雪，不知世上是何年。野人愛向菴前笑，赤玃頻來袖畔眠。只有逍遙好知己，何須更問洞中天。
山居詩二十四首 二十四 貫休 
支公放鶴情相似，范泰論交趣不同。有念盡爲煩惱相，無私方稱水晶宮。香焚薝蔔諸峯曉，珠掐金剛萬境空。若買山資言不及，恆河沙劫用無窮。
再逢虛中道士三首 一 貫休 
天目西峯古壞壇，壇邊相別雪漫漫。如今四十餘年也，還共當時恰一般。
再逢虛中道士三首 二 貫休 
囊裏靈龜小似錢，道伊年與我同年。壺中長挈天相逐，何處昇天更有天。
再逢虛中道士三首 三 貫休 
吾道將君道且殊，君鬚全似老君鬚。尋常有語爭堪信，愛說蟠桃似甕麤。
上盧使君二首 一 貫休 
一領彤弓下赤墀，惟將清淨作藩籬。馬卿山岳金相似，張緒風情柳不如。心染煙霞新句出，筆驅奸蠹宿根隳。鄱陽黎庶還堪羨，頭有重天足有氂。
上盧使君二首 二 貫休 
司馬遷文亞聖人，三頭九陌碾香塵。盡傳棣萼麟兼鳳，終作昌朝甫與申。樓聳嬌歌疎雨過，風含和氣滿城春。因知寰海昇平去，又見高宗夢裏人。
陪馮使君遊六首 登干霄亭 貫休 
擁翠捫蘿山屐輕，飄颻紅斾在青冥。仙科朱紱言非貴，溪鳥林泉癖愛聽。古桂林邊棊局濕，白雲堆裏茗煙青。因思廬岳彌天客，手把金書倚石屏。
陪馮使君遊六首 遊靈泉院 貫休 
珂珮喧喧滿路岐，亂泉聲裏扣禪扉。對花語合希夷境，坐石苔黏黻黼衣。鳥啄古杉雲冉冉，風吹清磬露霏霏。惠巖亦有孤峯在，只戀繙經未得歸。
陪馮使君遊六首 過相思嶺 貫休 
譽自馨香道自怡，相思嶺上却無機。荒蕖葉覆深霞在，片石人吟一鳥飛。何處風砧傳古曲，誰家冢樹挂斜暉。因思往事真堪笑，鶴背漁竿未是歸。
陪馮使君遊六首 錦沙墩 貫休 
臨水登山興自奇，錦沙墩上最多時。雖云髮白孤峯好，其奈名清聖主知。草媚蓮塘資逸步，雲生松壑有新詩。翛然別是神仙趣，豈羨東山妓樂隨。
陪馮使君遊六首 釣罾潭 貫休 
境靜江清無事時，紅旌畫鷁動漁磯。心期只是行春去，日暮還應待鶴歸。風破綺霞山寺出，人歌白雪島花飛。自憐亦在仙舟上，玉浪翻翻濺草衣。
陪馮使君遊六首 迎仙閣 貫休 
澗香霞影遶樓臺，捲箔凭闌耳目開。況從旌旗近鸞鳳，可憐談笑出塵埃。火雲不入長松徑，露茗何須白玉杯。誰道迎仙仙不至，今朝還有謝公來。
賀雨上王使君二首 一 貫休 
一片丹心合萬靈，應時甘雨帶龍腥。驅塵煞燒連窮□，□電衝霓滿窅冥。處處已知倉廩溢，家家皆歇管弦聽。應須蚤勒南山石，黃霸清風滿內庭。
賀雨上王使君二首 二 貫休 
由來天贊德唯馨，朋禱心期事盡行。玄妙久聞談佛母，感通今日見神明。破除秋熱飄蕭盡，還似春時散漫傾。他日爲霖亦如此，諸生無不沐經營。
感懷寄盧給事二首 一 貫休 
緜緜遠念近來多，喜鵲隨函到綠蘿。雖匪二賢曾入洛，忽驚六義減沈疴。童扳鄰杏隳牆瓦，燕啄花泥落砌莎。好更因人寄消息，沃州歸去已蹉跎。
感懷寄盧給事二首 二 貫休 
常憶團圓繡像前，東歸經亂獨生全。孤峯已住六七處，萬事無成三十年。每想苑牆危逼路，更思鉢塔曉凌煙。如今憔悴荆枝盡，一諷來書一愴然。
賀鄭使君 貫休 
三衢蜂蠆陷城池，八詠龍韜整武貔。纔諭危亡書半幅，便思父母淚雙垂。戈收甲束投仁境，汗浹魂飄拜虎旗。死地再生知德重，精兵連譀覺山移。人和美叶禎祥出，陣善深爲典教推。仗信輸誠方始是，執俘折馘欲何爲。清威嚴令無纖𡏖，長路深山不拾遺。七邑恩波歌浩渺，一方雲物自鮮奇。天文仰視同諸掌，劒術無前更數誰。戰馬閑眠汀草遠，秋鼙乾揭岳霞隳。義爲土地精靈伏，仁作金湯鐵石卑。龔遂劉寬同煦嫗，張飛關羽太驅馳。笙歌席上偏憐客，刀劒林中亦念詩。縠渚美爲長飲水，金山高作受降碑。時猶草草秋方盡，陳是堂堂孰敢窺。寵渥豈唯分節鉞，勳庸須勒上鍾彝。神資天贊誰堪比，名遂功成自不知。捲箔倚闌雲欲雪，擁罏傾榼酒如飴。扶堯社稷常憂老，到郭汾陽亦未遲。釋子沾恩無以報，只將葑菲賀階墀。
送鄭使君 貫休 
刺婺廉閩動帝臺，唯將清淨作梯媒。綠沈槍卓妖星落，白玉壺澄苦霧開。仁愛久懸溪上月，恩光又發領頭梅。天資劉邵龔黃筆，神助韓彭衛霍才。古驛劒江分掩映，畫旗花舫下喧豗。鳳麟帟幕芙蓉坼，洞壑清威霹靂來。禮樂封疆添禮樂，塵埃時節勿塵埃。荔支花下驅千騎，薝葡林中禮萬迴。視事蠻奴磨玉硯，邀賓海月射金杯。謳歌合合千門樂，鼙角雄雄一閣雷。君父恩深頭早白，子孫榮襲日難陪。東陽緇素如何好，空向生祠祝上台。
贈楊公杜之舅 貫休 
分盡君憂一不遺，鳳書徵入萬民悲。風雲終日如相逐，雨露前程即可知。畫舸還盛江革石，秋山又看謝安棊。談諧盡是經邦術，頭角由來出世姿。天地事須歸橐籥，文章誰得到罘罳。扣舷傍島清吟健，問俗看漁晚泊遲。霞影滿江搖枕簟，鳥行和月下漣漪。周秦漢魏書書在，麟鳳龜龍步步隨。金殿恩波將浩浩，圭峯意緒謾孜孜。郡中條令春常在，境外謌謠美更奇。道者藥罏留要妙，林僧禪偈寄相思。王楊盧駱真何者，房杜蕭張更是誰。應念衢民千萬戶，家家皆置一生祠。
遊金華山禪院 貫休 
茲地曾棲菩薩僧，旃檀樓殿瀑崩騰。因知境勝終難到，問著人來悉不曾。斜谷暗藏千載雪，薄嵐常翳一龕燈。多慙不及當時海，又下嵯峨一萬層。
寄鄭道士二首 一 貫休 
常憶蘇耽好羽儀，信安山觀住多時。不知玉質雙棲處，兩箇仙人是阿誰。
寄鄭道士二首 二 貫休 
誰帶金輪髻裏珠，何妨相逐去清都。舊山大有閑田地，五色香茆有子無。
送少年禪師二首 一 貫休 
秀眉青目樹花衣，一鉢隨緣智不知。佛與輪王嫌不作，世間剛有箇癡兒。
送少年禪師二首 二 貫休 
萬水千山一鶴飛，豈愁遊子暮何之。古今此著無人會，王積新輸更不疑。
古劒池 貫休 
秋水蓮花三四枝，我來慷慨步遲遲。不決浮雲斬邪佞，真成龍去擬何爲。
曹娥碑 貫休 
高碑說爾孝應難，彈指端思白浪間。堪歎行人不迴首，前山應是苧蘿山。
送人遊茆山 貫休 
鳥啼花笑煖紛紛，路入青雲白石門。君到前頭好看好，老僧或恐是茆君。
宿赤松山觀題道人水閣兼寄郡守 貫休 
珠殿香軿倚翠稜，寒棲吾道寄孫登。豈應肘後終無分，見說仙中亦有僧。雲斂石泉飛險竇，月明山鼠下枯藤。還如華頂清談夜，因有新詩寄鄭弘。
春遊涼泉寺 貫休 
一到涼泉未擬歸，迸珠噴玉落階[墀]。幾多僧祗因泉在，無限松如潑墨爲。雲塹含香啼鳥細，茗甌擎乳落花遲。青山看著不可上，多病多慵爭奈伊。
經吳宮 貫休 
夫差昏暗霸圖傾，千古淒涼地不靈。妖豔恩餘宮露濁，忠臣心苦海山青。蕭條陵隴侵寒水，彷彿樓臺出杳冥。此是前車況非遠，六朝何更不惺惺。
送薛侍郎貶峽州司馬 貫休 
得罪唯驚恩未酬，夷陵山誰稱閑遊。人知八凱須當國，猨到三聲不用愁。花落扁舟香冉冉，草侵公署雨脩脩。因人好寄新詩好，不獨江東有沃州。
將入匡山宿韓判官宅 貫休  庐山
一宿蘭堂接上才，白雲歸去幾裴回。黛青峯朵孤吟後，雪白猨兒必寄來。簾卷茶煙縈墮葉，月明棊子落深苔。明朝江上空迴首，始覺清風不可陪。
送鄭侍郎騫赴闕 貫休 
文章國器盡琅玕，朝騎駸駸歲欲殘。彩筆祗宜天上用，繡衣偏稱雪中看。休驚斷鴈離三楚，漸入祥煙下七槃。翰苑舊知憑與說，紫金輪畔寄書難。
上盧使君 貫休 
一別旌旗已一年，二林真子勸安禪。常思雙戟華堂裏，還似孤峯峭壁前。步出林泉多吉夢，帆侵分野入祥煙。自憐酷似隨陽鴈，霜打風飄到日邊。
寄匡山大願和尚 貫休  庐山
一聽玄音下竹亭，却思窗雪與囊螢。祗將清淨酬恩德，敢信文章有性靈。夢歷山牀聞鶴語，吟思海月上沙汀。不堪迴首滄江上，萬仞廬峯在杳冥。
別盧使君歸東陽二首 一 貫休 
雨氣濛濛草滿庭，式微吟劇更誰聽。詩逢匠化唯貪住，日覺恩深不易銘。心苦祗應消鬢黑，夢遊頻入倚天青。從茲還似歸回首，唯祝台星與福星。
別盧使君歸東陽二首 二 貫休 
家在嚴陵釣渚旁，細漣嘉樹拂窗涼。難醫林藪煙霞癖，又出芝蘭父母鄉。孤帆好風千里煖，深花黃鳥一聲長。終期金鼎調羹日，再近尼丘日月光。
溪寺水閣閑眺因寄宋使君 貫休 
溪木蕭條一凭闌，玉霜飛後浪花寒。釣魚船上風煙暝，古木林中砧杵乾。至竟道心方始是，空耽山色亦無端。誰如太守分憂外，時把西經盡日看。
春送趙文觀送故合州座主神櫬歸洛 貫休 
喜繼于悲錦水東，還鄉仙騎却尋嵩。再燒良玉堯雲動，方報深恩絳帳空。遠道靈[輀]春欲盡，亂山羸馬恨無窮。他年必立吾君側，好把書紳荅至公。
{巩/言}光大師草書歌 貫休 
雪壓千峯橫枕上，窮困雖多還激壯。看師逸蹟兩相宜，高適歌行李白詩。海上驚驅山猛燒，吹斷狂煙著沙草。江樓曾見落星石，幾回試發將軍砲。別有寒雕掠絕壁，提上玄猨更生力。又見吳中磨角來，舞槊盤刀初觸擊。好文天子揮宸翰，御製本多推玉案。晨開水殿教題壁，題罷紫衣親寵錫。僧家愛詩自拘束，僧家愛畫亦局促。唯師草聖藝偏高，一掬山泉心便足。
題成都玉局觀孫位畫龍 貫休 
我見蘇州崑山佛殿中，金城柱上有二龍。老僧相傳道是僧繇手，尋常入海共龍鬬。又聞蜀國玉局觀有孫遇蹟，蟠屈身長八十尺。遊人爭看不敢近，頭覻寒泉萬丈碧。
觀地獄圖 貫休 
峨峨非劒閣，有樹不堪攀。佛手遮不得，人心似等閑。周王應未雪，白起作何顏。盡日空彈指，茫茫塵世間。
獻錢尚父 貫休  写人 赞美 写人诗
貴逼人來不自由，龍驤鳳翥勢難收。滿堂花醉三千客，一劒霜寒十四州。鼓角揭天嘉氣冷，風濤動地海山秋。東南永作金天柱，誰羨當時萬戶侯。
繡州張相公見訪 貫休 
德符唐德瑞通天，曾叱讒諛玉座前。千襲彩衣宮錦薄，數牀御札主恩偏。出師暫放張良箸，得罪惟撐范蠡船。未報君恩終必報，不妨金地禮青蓮。
題某公宅 貫休 
宅成天下借圖看，始笑平生眼力慳。地占百灣多是水，樓無一面不當山。荷深似入苕溪路，石怪疑行鴈蕩間。只恐中原方鼎沸，天心未遣主人閑。
海覺禪師山院 貫休 
人言海覺老宗師，隱絕層巔世莫知。青草不生行道跡，白雲常護坐禪扉。六環金錫飛來後，一派銀河瀉落時。借問大心能濟物，龍門風雹捲天池。
悼張道古 貫休 
清河逝水大悤悤，東觀無人失至公。天上君恩三載隔，鑑中鸞影一時空。墳生苦霧蒼茫外，門掩寒雲寂寞中。惆悵斯人又如此，一聲蠻笛滿江風。
夜雨 貫休 
夜雨山草濕，爽籟雜枯木。閑吟笁仙偈，清絕過于玉。
早霜寄蔡大 貫休 
昨夜楚鐘鳴，飛霜下楚城。定知遷客鬢，先向鑑中生。
贈寫經僧楚雲 貫休 
剔皮刺血誠何苦，爲寫靈山九會文。十指瀝乾終七軸，後來求法更無君。
寄題詮律師院 貫休 
錦溪光裏聳樓臺，師院高凌積翠開。深竹杪聞殘磐盡，一茶中見數帆來。焚香只是看新律，幽步猶疑損綠苔。莫訝題詩又東去，石房清冷在天台。
寄天台葉道士 貫休 
負局高風不可陪，玉霄峯北置樓臺。注參同契未將出，尋楖栗僧多宿來。颼槭松風山棗落，閒關溪鳥朮花開。終須肘後相傳好，莫便乘鸞去不迴。
送道友歸天台 貫休 
蘚濃苔濕冷層層，珍重先生獨去登。氣養三田傳未得，藥非八石許還曾。雲根應狎玉斧子，月逕多尋銀地僧。太守苦留終不住，可憐江上去騰騰。
陶種柑橙令山童買之 貫休 
高步南山南，高歌北山北。數載買柑橙，山資近又足。
春送僧 貫休  送别 春天 写景
蜀魄關關花雨深，送師衝雨到江潯。不能更折江頭柳，自有青青松柏心。
律師 貫休 
薝蔔花紅徑草青，雪膚冰骨步輕輕。今朝暫到焚香處，只恐牀前有蝨聲。
句 貫休 
今日再三難更識，讖辭唯道待錢來。鴈蕩經行雲漠漠，龍湫宴坐雨濛濛。刻成箏柱鴈相挨。黃昏風雨黑如磐，別我不知何處去。郭尚父休誇塞北，裴中令莫說淮西。萬計交人買，華軒保惜深。如何忠爲主，至竟不封侯。但看千騎去，知有幾人歸。一生不蓄買田錢，華屋何心亦偶然。客至多逢僧在坐，釣歸惟許鶴隨船。家爲買琴添舊價，廚因養鶴減晨炊。黏粉爲題棲鳳竹，帶香因洗落花泉。
夏日草堂作 齊己 
沙泉帶草堂，紙帳卷空牀。靜是真消息，吟非俗肺腸。園林坐清影，梅杏嚼紅香。誰住原西寺，鐘聲送夕陽。
寄鏡湖方干處士 齊己 
賀監舊山川，空來近百年。聞君與琴鶴，終日在漁船。島露深秋石，湖澄半夜天。雲門幾迴去，題徧好林泉。
送人歸吳 齊己 
比說歸耕釣，迢迢向海涯。春寒游子路，村晚主人家。□□□□□，□山綠過茶。重尋舊鄰里，菱藕正開花。
贈仰上人 齊己 
避地依真境，安閒似舊溪。干戈百里外，泉石亂峰西。草瑞香難歇，松靈蓋盡低。尋應報休馬，瓶錫向南攜。
夜坐 齊己 
百蟲聲裏坐，夜色共冥冥。遠憶諸峰頂，曾栖此性靈。月華澄有象，詩思在無形。徹曙都忘寢，虛牕日照經。
新栽松 齊己 
野僧教種法，苒苒出蓬蒿。百歲催人老，千年待爾高。靜宜兼竹石，幽合近猨猱。他日成陰後，秋風吹海濤。
期友人 齊己 
早晚逐茲來，閑門日爲開。亂蛩鳴白草，殘菊藉蒼苔。困臥誰驚起，閑行自欲迴。何時此攜手，吾子本多才。
和鄭谷郎中看棊 齊己 
箇是仙家事，何人合用心。幾時終一局，萬木老千岑。有路如飛出，無機似陸沈。樵夫可能解，也此廢光陰。
寄錢塘羅給事 齊己 
憤憤嘔讒書，無人誦子虛。傷心天祐末，搔首懿宗初。海樹青叢短，湖山翠點疎。秋濤看足否，羅剎石邊居。
戊辰歲湘中寄鄭谷郎中 齊己 
白髮久慵簪，常聞病亦吟。瘦應成鶴骨，閑想似禪心。上國楊花亂，滄洲荻笋深。不堪思翠巘，西望獨沾襟。
寓言 齊己 
造化安能保，山川鑿欲翻。精華銷地底，珠玉聚侯門。始作驕奢本，終爲禍亂根。亡家與亡國，云此更何言。
經賈島舊居 齊己 
先生居處所，野燒幾爲灰。若有吟魂在，應隨夜魄迴。地寧銷志氣，天忍罪清才。古木霜風晚，江禽共宿來。
送人游塞 齊己  送别 边塞
槐柳野橋邊，行塵暗馬前。秋風來漢地，客路入胡天。鴈聚河流濁，羊羣磧草膻。那堪隴頭宿，鄉夢逐潺湲。
桃花 齊己 
千株含露態，何處照人紅？風暖仙源裏，春和水國中。流鶯應見落，舞蜨未知空。擬欲求圖畫，枝枝帶竹叢。
聞鴈 齊己 
何處人驚起，飛來過草堂。丹心勞避弋，萬里念隨陽。影斷風天月，聲孤荻岸霜。明年趁春去，江上別鴛鴦。
送人遊南 齊己 
南國多山水，君遊興可知。船中江上景，晚泊早行時。子美遺魂地，藏真舊墨池。經過幾銷日，荒草裏尋碑。
送益公歸舊居 齊己 
舊隱終牽夢，春殘結束歸。溪山無伴過，風雨有花飛。片石留題字，孤潭照浣衣。鄰僧喜相接，埽逕與開扉。
不睡 齊己 
永夜不欲睡，虛堂閉復開。却離燈影去，待得月光來。落葉逢巢住，飛螢值我迴。天明拂經案，一炷白檀灰。
送劉蛻秀才赴舉 齊己 
百發百中□，□□□□年。丹枝如計分，一箭的無偏。文物兵銷國，關河雪霽天。都人看春牓，韓字在誰前。
留題仰山大師塔院 齊己 
嵐光疊杳冥，曉翠濕窗明。欲起遊方去，重來繞塔行。亂雲開鳥道，羣木發秋聲。曾約諸徒弟，香燈盡此生。
亂中聞鄭谷吳延保下世 齊己 
小諫纔埋玉，星郎亦逝川。國由多聚盜，天似不容賢。兵火焚詩草，江流漲墓田。長安已塗炭，追想更淒然。
送祕上人 齊己  洞庭湖
誰喜老閑身，春山起送君。欲憑蓮社信，轉入洞庭雲。道路長無阻，干戈漸不聞。秋來向何處，相憶鴈成羣。
寓居嶽麓謝進士沈彬再訪 齊己 
去歲來尋我，留題在蘚痕。又因風雪夜，重宿古松門。玉有疑休泣，詩無主且言。明朝此相送，披褐入桃源。
對雪 齊己 
松門堆復積，埋石亦埋莎。爲瑞還難得，居貧莫厭多。聽憐終夜落，吟惜一年過。誰在江樓望，漫漫墮綠波。
送僧 齊己 
老憶遊方日，天涯錫獨搖。凌晨從北固，衝雪向南朝。鬢髮泉邊剃，香燈樹下燒。雙峰諸道友，夏滿有書招。
過荆門 齊己 
路出荆門遠，行行日欲西。草枯蠻塚亂，山斷漢江低。野店叢蒿短，煙村簇樹齊。翻思故林去，在處有猨啼。
山中荅人 齊己 
謾道詩名出，何曾著苦吟。忽來還有意，已過即無心。夏月山長往，霜天寺獨尋。故人憐拙朴，時復寄空林。
贈盧明府閑居 齊己 
鬢霜垂七十，江國久辭官。滿篋新風雅，何人舊歲寒。閑居當野水，幽鳥宿漁竿。終欲相尋去，兵戈時轉難。
幽庭 齊己 
不放生纖草，從教徧綠苔。還防長者至，未著牡丹栽。蛺蝶空飛過，鶺鴒時下來。南鄰折芳子，到此寂寥迴。
送休師歸長沙寧覲 齊己 
吾子此歸寧，風煙是舊經。無窮芳草色，何處故山青？偶泊鳴蟬島，難眠好月汀。殷勤問安外，湘岸採詩靈。
將遊嵩華行次荆渚 齊己 
蓮峰映敷水，嵩嶽壓伊河。兩處思歸久，前賢隱去多。閑身應絕跡，在世幸無他。會向紅霞嶠，僧龕對薜蘿。
遠思 齊己 
遠思極何處，南樓煙水長。秋風過鴻鴈，遊子在瀟湘。海面雲生白，天涯墮晚光。徘徊古堤上，曾此贈垂楊。
寄勉二三子 齊己 
不見二三子，悠然吳楚間。盡應生白髮，幾箇在青山。□□□□□，□□莫放閑。君聞國風否，千秋詠關關。
渚宮江亭寓目 齊己 
津亭雖極望，未稱本心閑。白有三江水，青無一點山。新鴻喧夕浦，遠櫂聚空灣。終遂歸匡社，孤帆即此還。
蝴蝶 齊己 
何處背繁紅，迷芳到檻重。分飛還獨出，成隊偶相逢。遠害終防雀，爭先不避蜂。桃蹊牽往復，蘭徑引相從。翠裛丹心冷，香凝粉翅濃。可尋穿樹影，難覓宿花蹤。日晚來仍急，春殘舞未慵。西風舊池館，猶得採芙蓉。
移竹 齊己 
舊溪千萬竿，風雨夜珊珊。白首來江國，黃金買歲寒。乍移傷粉節，終遶著朱欄。會得承春力，新抽錦籜看。
雉 齊己 
角角類關關，春晴錦羽乾。文呈五色異，瑞入九苞難。暮宿紅蘭暖，朝飛綠野寒。山梁從行者，錯解仲尼歎。
永夜感懷寄鄭谷郎中 齊己 
展轉復展轉，所思安可論。夜涼難就枕，月好重開門。霜殺百草盡，蛩歸四壁根。生來苦章句，早遇至公言。
賣松者 齊己 
未得凌雲價，何慙所買真。自知桃李世，有愛歲寒人。瑟瑟初離澗，青青未識塵。寧同買花者，貴逐片時春。
楊花 齊己 
暖景照悠悠，遮空勢漸稠。乍如飛雪遠，未似落花休。萬帶都門外，千株渭水頭。紛紜知近夏，銷歇恐成秋。軟著朝簪去，狂隨別騎遊。斾衝離館驛，鶯撲繞宮樓。江國晴愁對，池塘晚見浮。虛窗縈筆雅，深院藉苔幽。靜墮王孫酒，繁黏客子裘。詠吟何潔白，根本屬風流。向日還輕舉，因風更自由。不堪思汴岸，千里到揚州。
詠影 齊己 
萬物患有象，不能逃大明。始隨殘魄滅，又逐曉光生。曲直寧相隱，洪纖必自呈。還如至公世，洞鑒是非情。
南歸舟中二首 一 齊己 
南歸乘客櫂，道路免崎嶇。江上經時節，船中聽鷓鴣。春容含衆岫，雨氣泛平蕪。落日停舟望，王維未有圖。
南歸舟中二首 二 齊己  长江
長江春氣寒，客況櫂聲閑。夜泊諸村雨，程迴數郡山。桑根垂斷岸，浪沫聚空灣。已去鄰園近，隨緣是暫還。
題中上人院 齊己 
高房占境幽，講退即冥搜。欠鶴同支遁，多詩似惠休。缾澄孤井浪，案白小窗秋。莫道歸山字，朝賢日獻酬。
自勉 齊己 
試筭平生事，中年欠五年。知非未落後，讀易尚加前。分受詩魔役，寧容俗態牽。閑吟見秋水，數隻釣魚船。
寄詩友 齊己 
天地有萬物，盡應輸苦心。他人雖欲解，此道奈何深。返朴遺時態，關門度歲陰。相思去秋夕，共對冷燈吟。
居道林寺書懷 齊己 
花落水喧喧，端居信晝昏。誰來看山寺，自要埽松門。是事皆能諱，唯詩未嬾言。傳聞好時世，亦欲背啼猨。
經吳平觀 齊己 
中元齋醮後，殘燼滿空壇。老鶴心何待，尊師鬢已乾。幡燈古殿夜，霜霰大椿寒。誰見長生路，人間事萬端。
劒客 齊己  宴饮 送别 写人
拔劒遶殘樽，歌終便出門。西風滿天雪，何處報人恩。勇死尋常事，輕讐不足論。翻嫌易水上，細碎動離魂。
白髮 齊己 
莫染亦莫鑷，任從伊滿頭。白雖無耐藥，黑也不禁秋。靜枕聽蟬臥，閑垂看水流。浮生未達此，多爲爾爲愁。
秋興寄胤公 齊己 
風聲吹竹健，涼氣著身輕。誰有閑心去，江邊看水行。村遙紅樹遠，野闊白煙平。試裂芭蕉片，題詩問竺卿。
野步 齊己 
城裏無閑處，却尋城外行。田園經雨水，鄉國憶桑耕。傍澗蕨薇老，隔村岡隴橫。何窮此心興，時復鷓鴣聲。
殘春 齊己 
三月看無也，芳時此可嗟。園林欲向夕，風雨更吹花。影亂衝人蝶，聲繁遶塹蛙。那堪傍楊柳，飛絮滿鄰家。
酬尚顏 齊己 
取盡風騷妙，名高身倍閑。久離王者闕，欲向祖師山。幕府秋招去，溪鄰日望還。伊余豈酬敵，來往踏苔斑。
苦熱 齊己 
雲勢嶮於峰，金流斷竹風。萬方應望雨，片景欲焚空。毒害芙蓉死，煩蒸瀑布紅。恩多是團扇，出入畫屏中。
夏雨 齊己 
霮䨴蔽穹蒼，冥濛自一方。當時消酷毒，隨處有清涼。著物聲雖暴，滋農潤即長。乍紅縈急電，微白露殘陽。應禱尤難得，經旬甚不妨。吟聽喧竹樹，立見漲池塘。衆類聲休出，羣峰色盡藏。頹沱來洞壑，汗漫入瀟湘。下叶黎甿望，高祛旱暵光。幽齋飄臥簟，極浦灑歸檣。蘚在堦從濕，花衰苑任傷。閑思濟時力，謌詠發哀腸。
酬微上人 齊己 
古律皆深妙，新吟復造微。搜難窮月窟，琢苦盡天機。晚檜清蟬咽，寒江白鳥飛。他年舊山去，爲子遠攜歸。
病起二首 一 齊己 
一臥四十日，起來秋氣深。已甘長逝魄，還見舊交心。撐拄筇猶重，枝梧力未任。終將此形陋，歸死故丘林。
病起二首 二 齊己 
秋風已傷骨，更帶竹聲吹。抱疾關門久，扶羸傍砌時。無生即不可，有死必相隨。除却歸真覺，何由擬免之。
送中觀進公歸巴陵 齊己 
一論破雙空，持行大國中。不知從此去，何處挫邪宗。晝雨懸帆黑，殘陽泊島紅。應游到㴩岸，相憶遶茶叢。
寄鄭谷郎中 齊己 
高名喧省闥，雅頌出吾唐。疊巘供秋望，無雲到夕陽。自封修藥院，別埽著僧牀。幾夢中朝事，依依鵷鷺行。
歸鴈 齊己 
塞門春已暖，連影起蘋風。雲夢千行去，瀟湘一夜空。江人休舉網，虜將又虛弓。莫失南來伴，衡陽樹即紅。
登大林寺觀白太傅題版 齊己 
九疊蒼崖裏，禪家鑿翠開。清時誰夢到，白傅獨尋來。怪石和僧定，閑雲共鶴迴。任茲休去者，心是不然灰。
贈曹松先輩 齊己 
今歲赴春闈，達如夫子稀。山中把卷去，榜下注官歸。楚月吟前落，江禽酒外飛。閑遊向諸寺，却看白麻衣。
夏日梅雨中寄睦公 齊己 
梅月來林寺，冥冥各閉門。已應雙履跡，全沒亂雲根。琢句心無味，看經眼亦昏。何時見清霽，招我憑巖軒。
傷鄭谷郎中 齊己 
鍾陵千首作，筆絕亦身終。知落干戈裏，誰家煨燼中。吟齋春長蕨，釣渚夜鳴鴻。惆悵秋江月，曾招我看同。
臨行題友生壁 齊己 
山衲宜何處，經行避暑深。峰西多古寺，日午亂松陰。鶴默堪分靜，蟬涼解助吟。慇懃題壁去，秋早此相尋。
別東林後迴寄修睦 齊己 
昨夜從香社，辭君出薜蘿。晚來巾舃上，已覺俗塵多。遠路縈芳草，遙空共白波。南朝在天末，此去重經過。
夏日西霞寺書懷寄張逸人 齊己 
人中林下現，名自有閑忙。建業紅塵熱，栖霞白石涼。倚身檉几穩，灑面瀑流香。不似高齋裏，花連竹影長。
題東林白蓮 齊己 
大士生兜率，空池滿白蓮。秋風明月下，齋日影堂前。色後羣芳拆，香殊百和燃。誰知不染性，一片好心田。
寄懷江西徵岷二律師 齊己 
亂後江邊寺，堪懷二律師。幾番新弟子，一樣舊威儀。院影連春竹，窗聲接雨池。共緣山水癖，久別共題詩。
山寺喜道者至 齊己 
閏年春過後，山寺始花開。還有無心者，閑尋此境來。鳥幽聲忽斷，茶好味重迴。知住南巖久，冥心坐綠苔。
再遊匡山 齊己  庐山
紫霄兼二老，相對倚空寒。久別成衰病，重來更上難。徑危雲母滑，崖旱瀑流乾。目斷嵐煙際，神仙有石壇。
贈浙西李推官 齊己 
他皆恃勳貴，君獨愛詩玄。終日秋光裏，無人竹影邊。東樓生倚月，北固積吟煙。聞說鴛行裏，多才復少年。
題終南山隱者室 齊己  终南山
終南山北面，直下是長安。自埽青苔室，閑攲白石看。風吹窗樹老，日曬竇雲乾。時向圭峰宿，僧房瀑布寒。
禪庭蘆竹十二韻呈鄭谷郎中 齊己 
錯錯在禪庭，高宜與竹名。健添秋雨響，乾助夜風清。雀靜如枯折，僧閑見笋生。對吟殊灑落，負氣甚孤貞。密謝編欄固，齊由灌溉平。松姿真可敵，柳態薄難幷。映帶兼苔石，參差近畫楹。雪霜消後色，蟲鳥默時聲。遠憶滄洲岸，寒連暮角城。幽根狂亂迸，勁葉動相撐。避暑須臨坐，逃眠必遶行。未逢仙手詠，俗眼見猶輕。
送孫鳳秀才赴舉 齊己 
九重方側席，四海仰文明。好把孤吟去，便隨公道行。梁園浮雪氣，汴水漲春聲。此日登仙衆，君應最後生。
落花 齊己 
朝開暮亦衰，雨打復風吹。古屋無人處，殘陽滿地時。靜依青蘚片，閑綴綠莎枝。繁豔根枝在，明年向此期。
秋苔 齊己 
獨憐蒼翠文，長與寂寥存。鶴靜窺秋片，僧閑踏冷痕。月明疎竹徑，雨歇敗莎根。別有深宮裏，兼花鎖斷魂。
老將 齊己 
破虜與平戎，曾居第一功。明時不用武，白首向秋風。馬病霜飛草，弓閑鴈過空。兒孫已成立，膽氣亦英雄。
送友人遊湘中 齊己 
懷才難自住，此去亦如僧。何處西風夜，孤吟旅舍燈。路沿湘樹疊，山入楚雲層。若有東來札，歸鴻亦可憑。
經費徵君舊居 齊己 
高眠當聖代，雲鳥未爲孤。天子徵不起，閑人親得無。猿猱狂欲墜，水石怪難圖。寂寞荒齋外，松杉相倚枯。
嚴陵釣臺 齊己 
夫子垂竿處，空江照古臺。無人更如此，白浪自成堆。鶴靜尋僧去，魚狂入海迴。登臨秋值晚，樹石盡多苔。
原上晚望 齊己 
倚杖聊攄望，寒原遠近分。夜來何處火，燒出古人墳。野勢盤空澤，江流合暮雲。殘陽催百鳥，各自著栖羣。
送惠空上人歸 齊己 
塵中名利熱，鳥外水雲閑。吾子多高趣，秋風獨自還。空囊隨客櫂，幾宿泊湖山。應有吟僧在，鄰居樹影間。
酬章水知己 齊己 
新吟忽有寄，千里到荆門。落日雲初碧，殘年眼正昏。已爲難敵手，誰更入深論。後信多相寄，吾生重此言。
閑居 齊己 
漸覺春光媚，塵銷作土膏。微寒放楊柳，纖草入風騷。睡少全無病，身輕乍去袍。
次韻酬鄭谷郎中 齊己 
林下高眠起，相招得句時。開門流水入，靜話鷺鷥知。每許題成晚，多嫌雪阻期。西齋坐來久，風竹撼疎籬。
思遊峨嵋寄林下諸友 齊己 
剛有峨嵋念，秋來錫欲飛。會拋湘寺去，便逐蜀帆歸。難世堪言善，閑人合見機。殷勤別諸友，莫厭楚江薇。
送劉秀才南遊 齊己 
南去謁諸侯，名山亦得遊。便應尋瀑布，乘興上岣嶁。高鳥隨雲起，寒星向地流。相思應北望，天晚石橋頭。
示諸姪 齊己 
莫問年將朽，加餐已不多。形容渾瘦削，行止強牽拖。死也何憂惱，生而有詠歌。侯門終謝去，却埽舊松蘿。
荆渚病中因思匡廬遂成三百字寄梁先輩 齊己  庐山
生老病死者，早聞天竺書。相隨幾汩沒，不了堪欷歔。自理自可適，他人誰與袪。應當入寂滅，乃得長銷除。前月已骨立，今朝還貌舒。披衣試步履，倚策聊躊躇。江月青眸冷，秋風白髮疎。新題憶剡硾，舊約懷匡廬。張野久絕跡，樂[天]曾卜居。空龕掩薜荔，瀑布歕蟾蜍。古檜鳴玄鶴，涼泉躍錦魚。狂吟樹蔭映，縱踏花蔫菸。脣舌既已閑，心脾亦散攄。松窗有偃息，石徑無趦趄。夢冷通仙闕，神融合太虛。千峰杳靄際，萬壑明清初。長往期非晚，半生閑有餘。依劉未是詠，訪戴寧忘諸。稽古堪求己，觀時好笑渠。埋頭逐小利，沒脚拖長裾。道種將閑養，情田把藥鉏。幽香發蘭蕙，穢莽摧丘墟。敢謂囊盈物，那言庾滿儲。微煙動晨爨，細雨滋園蔬。蘚亂珍禽羽，門稀長者車。冥機坐兀兀，著履行徐徐。每許親朱履，多憐奉隼旟。簪嫌紅玳瑁，社念金芙蕖。海內競鐵馬，篋中藏紙驢。常言謝時去，此意將何如。
竟陵遇晝公 齊己 
高跡何來此，遊方漸老身。欲投蓮岳夏，初過竟陵春。錫影離雲遠，衣痕拂蘚新。無言即相別，此處不迷津。
聞貫休下世 齊己 
吾師詩匠者，真箇碧雲流。爭得梁太子，重爲文選樓。錦江新塚樹，婺女舊山秋。欲去焚香禮，啼猨峽阻修。
溪齋二首 一 齊己 
豈敢言招隱，歸休喜自安。一溪雲臥穩，四海路行難。瑞獸藏頭角，幽禽惜羽翰。子猷何處在，老盡碧琅玕。
溪齋二首 二 齊己 
杉竹映溪關，修修共歲寒。幽人眠日晏，花雨落春殘。道妙言何強，詩玄論甚難。閑居有親賦，搔首憶潘安。
新秋 齊己 
始驚三伏盡，又遇立秋時。露彩朝還冷，雲峰晚更奇。壠香禾半熟，原迥草微衰。幸好清光裏，安仁謾起悲。
寄上荆渚因夢廬岳乃圖壁賦詩 齊己 
夢繞嵯峨裏，神疎骨亦寒。覺來誰共說，壁上自圖看。古翠松藏寺，春紅杏濕壇。歸心幾時遂，日向漸衰殘。
己卯歲值凍阻歸有作 齊己 
河冰連地凍，朔氣壓春寒。開戶思歸遠，出門移步難。湖雲黏鴈重，廟樹刮風乾。坐看孤燈焰，微微向曉殘。
送盧說亂後投知己 齊己 
兵寇殘江墅，生涯盡蕩除。事堪煎桂玉，時莫倚詩書。暮狖啼空半，春山列雨餘。舟中有新作，迴寄示慵疎。
過鹿門作 齊己  洞庭湖
鹿門埋孟子，峴首載羊公。萬古千秋裏，青山明月中。政從襄沔絕，詩過洞庭空。塵路誰迴眼，松聲兩處風。
友人寒夜所寄 齊己 
通宵亦孤坐，但念舊峰雲。白日還如此，清閑本共君。二毛凋一半，百歲去三分。早晚尋流水，同歸麋鹿羣。
酬洞庭陳秀才 齊己  洞庭湖
何必要識面，見詩驚苦心。此門從自古，難學至如今。青草湖雲闊，黃陵廟木深。精搜當好景，得即動知音。
題鶴鳴泉八韻 齊己 
嘹淚遺蹤去，澄明物掩難。噴開山面碧，飛落寺門寒。汲引隨缾滿，分流逐處安。幽蟲乘葉過，渴狖擁條看。上有危峰疊，旁宜怪石盤。冷吞雙樹影，甘潤百毛端。異早聞鐫玉，靈終別建壇。瀟湘在何處，終日自波瀾。
寄吳都沈員外彬 齊己 
歸休興若何，朱紱盡還他。自有園林闊，誰爭山水多。村煙晴莽蒼，僧磬晚嵯峨。野醉題招隱，相思可寄麽。
寄明月山僧 齊己 
山稱明月好，月出徧山明。要上諸峰去，無妨半夜行。白猨真雪色，幽鳥古琴聲。吾子居來久，應忘我在城。
覽延栖上人卷 齊己 
今體雕鏤妙，古風研考精。何人忘律韻，爲子辨詩聲。賈島苦兼此，孟郊清獨行。荆門見編集，媿我老無成。
寄洛下王彝訓先輩二首 一 齊己 
賈島存正始，王維留格言。千篇千古在，一詠一驚魂。離別無他寄，相思共此門。陽春堪永恨，郢路轉塵昏。
寄洛下王彝訓先輩二首 二 齊己 
北極新英主，高科舊少年。風流傳貴達，談笑取榮遷。洛水秋空底，嵩峰曉翠巔。尋常誰竝馬，橋上戲成篇。
酬岳陽李主簿卷 齊己 
把卷思高興，瀟湘闊浸門。無雲生翠浪，有月動清魂。倚檻應窮底，凝情合到源。爲君吟所寄，難甚至忘筌。
送吳守明先輩遊蜀 齊己 
憑君遊蜀去，細爲話幽奇。喪亂嘉陵驛，塵埃賈島詩。未應過錦府，且合上峨嵋。既逐高科後，東西任所之。
寄普明大師可準 齊己 
蓮嶽三徵者，論詩舊與君。相留曾幾歲，酬唱有新文。翠竇容閑憇，嵐峰許共分。當年若同訪，合得伴吟雲。
與張先輩話別 齊己 
爲□□□者，各自話離心。及第還全蜀，遊方歸二林。巴江□□漲，楚野入吳深。他日傳消息，東西不易尋。
荆門送興禪師 齊己 
灑落南宗子，遊方跡似雲。青山尋處處，赤葉路紛紛。虎共松巖宿，猨和石溜聞。何峰一迴首，憶我在人羣。
過西山施肩吾舊居 齊己 
大志終難起，西峰臥翠堆。牀前倒秋壑，枕上過春雷。鶴見丹成去，僧聞栗熟來。荒齋松竹老，鸞鶴自裴回。
喜夏雨 齊己 
四郊雲影合，千里雨聲來。盡洗紅埃去，併將清氣迴。潺湲浮楚甸，蕭散露荆臺。欲賦隨車瑞，濡毫渴謏才。
酬元員外見寄八韻 齊己 
舊隱夢牽仍，歸心只似蒸。遠青憐島峭，輕白愛雲騰。豔冶叢翻蝶，腥膻地聚蠅。雨聲連灑竹，詩興繼填膺。訪戴情彌切，依劉力不勝。衆人忘苦苦，獨自媿兢兢。處世無他望，流年有病僧。時慙大雅客，遺韻許相承。
浣口泊舟曉望天柱峰 齊己 
根盤潛岳半，頂逼日輪邊。冷碧無雲點，危稜有瀑懸。秀輕毛女下，名與鼎湖偏。誰見扶持力，峨峨出後天。
竹裏作六韻 齊己 
我來深處坐，剩覺有吟思。忽似瀟湘岸，欲生風雨時。冷煙濛古屋，乾籜墮秋墀。徑熟因頻入，身閑得徧欹。踏多鞭節損，題亂粉痕隳。猶見前山疊，微茫隔短籬。
寄江西幕中孫魴員外 齊己 
簪履爲官興，芙蓉結社緣。應思陶令醉，時訪遠公禪。茶影中殘月，松聲裏落泉。此門曾共說，知未遂終焉。
喜乾晝上人遠相訪 齊己 
彼此垂七十，相逢意若何。聖明殊未至，離亂更應多。澹泊門難到，從容日易過。餘生消息外，只合聽詩魔。
過陳陶處士舊居 齊己 
一室貯琴尊，詩皆大雅言。夜過秋竹寺，醉打老僧門。遠燒來籬下，寒蔬簇石根。閑庭除鶴跡，半是杖頭痕。
寄敬亭清越 齊己 
敬亭山色古，廟與寺松連。住此修行過，春風四十年。鼎嘗天柱茗，詩硾剡溪牋。冥目應思著，終南北闕前。
湖西逸人 齊己  洞庭湖
老隱洞庭西，漁樵共一溪。琴前孤鶴影，石上遠僧題。橘柚園林熟，蒹葭徑路迷。君能許鄰並，分藥斸春畦。
瀟湘二十韻 齊己 
二水遠難論，從離向坎奔。冷穿千嶂脈，清過幾州門。闊去都凝白，傍來盡帶渾。經游聞舜禹，表裏見乾坤。浦靜魚閑釣，灣涼鴈自屯。月來分夜底，雲度見秋痕。暮氣藏鄰寺，寒濤聒近村。離騷傳永恨，鼓瑟奏遺魂。霧擁魚龍窟，槎欹島嶼根。秋風帆上下，落日樹沈昏。柳少沙洲缺，苔多古岸存。禽巢依橘柚，獺逕入蘭蓀。色自江南絕，名聞海內尊。吳頭雄莫遏，漢口壯堪吞。寥泬晴方映，馮夷信忽翻。渡遙峰翠疊，汀小荻花繁。勢接湖煙漲，聲和瘴雨歕。急搖吟客舫，狂濺野人樽。疎鑿誰窮本，澄鮮自有源。對茲傷九曲，含濁出崑崙。
江行早發 齊己  长江
舟子相呼起，長江未五更。幾看星月在，猶帶夢魂行。鳥亂村林迥，人喧水柵橫。蒼茫平野外，漸認遠峰名。
宜陽道中作 齊己 
宜陽南面路，下嶽又經過。楓葉紅遮店，芒花白滿坡。猨無山漸薄，鴈衆水還多。日落猶前去，諸村牧豎歌。
落日 齊己 
晚照背高臺，殘鐘殘角催。能銷幾度落，已是半生來。吹葉陰風發，漫空暝色迴。因思古人事，更變盡塵埃。
春興 齊己 
柳暖鶯多語，花明草盡長。風流在詩句，牽率遶池塘。叫切禽名宇，飛忙蝶姓莊。時來真可惜，自勉掇蘭芳。
遠山 齊己 
天際雲根破，寒山列翠迴。幽人當立久，白鳥背飛來。瀑濺何州地，僧尋幾嶠苔。終須拂巾履，獨去謝塵埃。
和鄭谷郎中幽棲之什 齊己 
誰知閑退跡，門逕入寒汀。靜倚雲僧杖，孤看野燒星。墨霑吟石黑，苔染釣船青。相對唯溪寺，初宵聞念經。
勉道林謙光鴻蘊二姪 齊己 
舊林諸姪在，還住本師房。共埽焚修地，同聞水石香。莫將閑世界，擬敵好時光。須看南山下，無名塚滿岡。
渚宮自勉二首 一 齊己 
晨午殊豐足，伊何撓肺腸。形容侵老病，山水憶韜藏。必謝金臺去，還攜鐵錫將。東林露壇畔，舊對白蓮房。
渚宮自勉二首 二 齊己 
畢竟擬何求，隨緣去住休。天涯遊勝境，海上宿仙洲。夢好尋無跡，詩成旋不留。從他笑輕事，獨自憶莊周。
謝㴩湖茶 齊己 
㴩湖唯上貢，何以惠尋常。還是詩心苦，堪消蠟面香。碾聲通一室，烹色帶殘陽。若有新春者，西來信勿忘。
寄歸州馬判官 齊己 
郡帶女𡡓名，民康境亦寧。晏梳秋鬢白，閑坐暮山青。贈客椒初熟，尋僧酒半醒。應懷舊居處，歌管隔牆聽。
倦客 齊己 
閉眼即開門，人間事倦聞。如何迎好客，不似看閑雲。少欲資三要，多言讓十分。疎慵本吾性，任笑早離羣。
送靈{巩/言}上人遊五臺 齊己 
此去清涼頂，期瞻大聖容。便應過洛水，即未上嵩峰。殘照催行影，幽林惜駐蹤。想登金閣望，東北極兵鋒。
靜坐 齊己 
坐臥與行住，入禪還出吟。也應長日月，消得箇身心。默論相如少，黃梅付囑深。門前古松徑，時起步清陰。
謝虛中上人寄示題天策閣詩 齊己 
天策二首作，境幽搜亦玄。閣橫三楚上，題挂九霄邊。寺額因標勝，詩人合遇賢。他時誰倚檻，吟此豈忘筌。
荆門寄懷章供奉兼呈幕中知己 齊己 
紫衣居貴上，青衲老關中。事佛門相似，朝天路不同。神凝無惡夢，詩澹老真風。聞道知音在，官高信莫通。
月下作 齊己 
良夜如清晝，幽人在小庭。滿空垂列宿，那箇是文星。世界歸誰是，心魂向自寧。何當見堯舜，重爲造生靈。
遊道林寺四絕亭觀宋杜詩版 齊己 
宋杜詩題在，風騷到此真。獨來終日看，一爲拂秋塵。古石生寒仞，春松脫老鱗。高僧眼根靜，應見客吟神。
勉詩僧 齊己 
莫把毛生刺，低佪謁李膺。須防知佛者，解笑愛名僧。道性宜如水，詩情合似冰。還同蓮社客，聯唱遶香燈。
謝人墨 齊己 
珍重歲寒煙，攜來路幾千。只應真典誥，消得苦磨研。正色浮端硯，精光動蜀牋。因君強濡染，捨此即忘筌。
送人遊玉泉寺 齊己 
西峰大雪開，萬疊向空堆。客貴猶尋去，僧高肯不來。潭澄猨覰月，竇冷鹿眠苔。公子將才子，聯題興未迴。
寄鄭谷郎中 齊己 
詩心何以傳，所證自同禪。覓句如探虎，逢知似得仙。神清太古在，字好雅風全。曾沐星郎許，終慙是斐然。
春雨 齊己 
欲布如膏勢，先聞動地雷。雲龍相得起，風電一時來。霢霂農桑野，冥濛楊柳臺。何人待晴暖，庭有牡丹開。
明月峰 齊己 
明月峰頭石，曾聞學月明。別舒長夜彩，高照一村耕。頗亂無私理，徒驚鄙俗情。傳云遭鑿後，頑白在崢嶸。
謝人惠紫栗拄杖 齊己 
仙掌峰前得，何當此見遺。百年衰朽骨，六尺歲寒姿。雪外兼松凭，泉邊待月欹。他時出山去，猶謝見相隨。
送人遊湘湖 齊己  洞庭湖
君遊南國去，旅夢若爲寧。一路隨鴻鴈，千峰遶洞庭。林明楓盡落，野黑燒初經。有興尋僧否，湘西寺最靈。
小松 齊己 
發地纔過膝，蟠根已有靈。嚴霜百草白，深院一林青。後夜蕭騷動，空階蟋蟀聽。誰於千歲外，吟遶老龍形。
金江寓居 齊己 
考槃應未永，聊此養閑疎。野趣今何似，詩題舊不如。春篁離籜盡，陂藕折花初。終要秋雲是，從風恣卷舒。
晚夏金江寓居答友生 齊己 
日日衝殘熱，相尋入亂蒿。閑中滋味遠，詩裏是非高。碧聳新生竹，紅垂半熟桃。時難未可出，且欲淬豪曹。
蟬八韻 齊己 
咽咽復啾啾，多來自早秋。園林涼正好，風雨思相收。在處聲無別，何人淚欲流。冷憐天露滴，傷共野禽遊。靜息深依竹，驚移瞥過樓。分明晴渡口，淒切暮關頭。時節推應定，飛鳴即未休。年年聞爾苦，遠憶所居幽。
鷺鷥二首 一 齊己 
日日滄江去，時時得意歸。自能終潔白，何處悞翻飛。晚立銀塘闊，秋栖玉露微。殘陽葦花畔，雙下釣魚磯。
鷺鷥二首 二 齊己 
雪裏曾迷我，籠中舊養君。忽從紅蓼岸，飛出白鷗羣。影照翹灘浪，翎濡宿島雲。鴛鴻解相憶，天上列紛紛。
送僧歸南岳 齊己 
濁世住終難，孤峰念永安。逆風眉磔磔，衝雪錫珊珊。石室關霞嫩，松枝拂蘚乾。巖猨應認得，連臂下句欄。
夏日林下作 齊己 
煩暑莫相煎，森森在眼前。暫來還盡日，獨坐只聞蟬。草媚終難死，花飛卒未蔫。秋風捨此去，滿篋貯新篇。
贈無本上人 齊己  洞庭湖
往年吟月社，因亂散揚州。未免無端事，何妨出世流。洞庭禪過臘，衡岳坐經秋。終說將衣鉢，天台老去休。
題真州精舍 齊己 
波心精舍好，那岸是繁華。礙目無高樹，當門即遠沙。晨齋來海客，夜磬到漁家。石鼎秋濤靜，禪回有岳茶。
懷道林寺因寄仁用二上人 齊己 
名山知不遠，長憶寺門松。昨晚登樓見，前年過夏峰。雨餘雲脚樹，風外日西鐘。莫更來東岸，紅塵沒馬蹤。
尋陽道中作 齊己 
秋聲連岳樹，草色徧汀洲。多事時爲客，無人處上樓。雲疎片雨歇，野闊九江流。欲向南朝去，詩僧有惠休。
東林雨後望香爐峰 齊己 
翠濕僧窗裏，寒堆鳥道邊。靜思尋去路，急遶落來泉。暮雨開青壁，朝陽照紫煙。二林多長老，誰憶上頭禪。
寄雙泉大師師兄 齊己 
清泉流眼底，白道倚巖稜。後夜禪初入，前溪樹折冰。南涼來的的，北魏去騰騰。敢把吾師意，密傳門外僧。
送人潤州尋兄弟 齊己 
君話南徐去，迢迢過建康。弟兄新得信，鴻鴈久離行。木落空林浪，秋殘漸雪霜。閑遊登北固，東望海蒼蒼。
懷華頂道人 齊己 
華頂星邊出，真宜上士家。無人觸牀榻，滿屋貯煙霞。坐臥臨天井，晴明見海涯。禪餘石橋去，屐齒印松花。
寄自牧上人 齊己 
五老迴無計，三峰去不成。何言謝雲鳥，此地識公卿。夢媿將僧說，心嫌觸類生。南朝古山寺，曾憶共尋行。
靜坐 齊己 
日日只騰騰，心機何以興。詩魔苦不利，禪寂頗相應。硯滿塵埃點，衣多作臥稜。如斯自消息，合是箇閑僧。
送人遊衡岳 齊己 
荆楚臘將殘，江湖蒼莽間。孤舟載高興，千里向名山。雪浪來無定，風帆去是閑。石橋僧問我，應寄岳茶還。
荅知己自闕下寄書 齊己 
故人勞札翰，千里寄荆臺。知戀文明在，來尋江漢來。羣機喧白晝，陸海漲黃埃。得路應相笑，無成守死灰。
新笋 齊己 
亂迸苔錢破，參差出小欄。層層離錦籜，節節露琅玕。直上心終勁，四垂煙漸寬。欲知含古律，試剪鳳簫看。
寄唐洙處士 齊己 
行僧去湘水，歸鴈度荆門。彼此亡家國，東西役夢魂。多慵如長傲，久住不生根。曾問興亡事，丁寧寄勿言。
謝人惠竹蠅拂 齊己 
妙刮筠篁製，纖柔玉柄同。拂蠅聲滿室，指月影搖空。敢捨經行外，常將宴坐中。揮談一無取，千萬媿生公。
新燕 齊己 
燕燕知何事，年年應候來。却緣華屋在，長得好時催。花外銜泥去，空中接食迴。不同黃雀意，迷逐網羅媒。
謝王先輩寄氈 齊己 
深謝高科客，名氈寄惠重。靜思生朔漠，和雪長蒙茸。摺坐資禪悅，鋪眠減病容。他年從破碎，擔去臥孤峰。
苦熱中江上懷爐峰舊居 齊己 
舊寄爐峰下，杉松遶石房。年年五六月，江上憶清涼。久別應荒廢，終歸隔渺茫。何當便搖落，披衲玩秋光。
送僧遊龍門香山寺 齊己 
君到香山寺，探幽莫損神。且尋風雅主，細看樂天真。
江上值春雨 齊己 
江臯正月雨，平陸亦波瀾。半是峨嵋雪，重爲澤國寒。農田淹寖盡，客櫂往來難。愁殺騷人路，滄浪正渺漫。
七十作 齊己 
七十去百歲，都來三十春。縱饒生得到，終免死無因。密理方通理，栖真始見真。沃洲匡阜客，幾劫不迷人。
謝虛中寄新詩 齊己 
舊友一千里，新詩五十篇。此文經大匠，不見已多年。趣極同無迹，精深合自然。相思把行坐，南望隔塵煙。
夏日荆渚書懷 齊己  庐山
嵩岳去值亂，匡廬迴阻兵。中途息瓶錫，十載依公卿。不那猨鳥性，但懷林泉聲。何時遂情興，吟遶杉松行。
春日西湖作 齊己  西湖
一水遶孤島，閑門掩春草。曾無長者轍，枉此問衰老。
謝中上人寄茶 齊己 
春山穀雨前，併手摘芳煙。綠嫩難盈籠，清和易晚天。且招鄰院客，試煮落花泉。地遠勞相寄，無來又隔年。
覽清尚卷 齊己 
李洞僻相似，得詩先示師。鬼神迷去處，風日背吟時。格已搜清竭，名還着紫卑。從容味高作，翻爲古人疑。
荆門送晝公歸彭澤舊居 齊己  庐山
彭澤舊居在，匡廬翠疊前。因思從楚寺，便附入吳船。岸遶春殘樹，江浮曉霽天。應過虎溪社，佇立想諸賢。
登祝融峯 齊己 
猨鳥共不到，我來身欲浮。四邊空碧落，絕頂正清秋。宇宙知何極，華夷見細流。壇西獨立久，白日轉神州。
寄貫休 齊己 
子美曾吟處，吾師復去吟。是何多勝地，銷得二公心。錦水流春闊，峨嵋疊雪深。時逢蜀僧說，或道近遊黔。
送唐稟正字歸萍川 齊己 
霜鬚芸閣吏，久掩白雲扉。來謁元戎後，還騎病馬歸。煙村蔬飲淡，江驛雪泥肥。知到中林日，春風長澗薇。
寄懷江西栖公 齊己 
龍沙爲別日，廬阜得書年。不見來香社，相思遶白蓮。江僧歸海寺，楚路接吳煙。老病何堪說，扶羸寄此篇。
山中喜得友生書 齊己 
柴門關樹石，未省夢塵埃。落日啼猨裏，同人有信來。自成爲拙隱，難以謝多才。見說相思處，前峯對古臺。
謝人惠扇子及茶 齊己 
鎗旗封蜀茗，圓潔製鮫綃。好客分烹煮，青蠅避動搖。陸生誇妙法，班女恨涼飆。多謝崔居士，相思寄寂寥。
寄監利司空學士 齊己 
詩家爲政別，清苦日聞新。亂後無荒地，歸來盡遠人。寬容民賦稅，憔悴吏精神。何必河陽縣，空傳桃李春。
荅陳秀才 齊己 
萬事皆可了，有詩門最深。古人難得志，吾子苦留心。野疊涼雲朵，苔重怪木陰。他年立名字，笑我老雙林。
遊橘洲 齊己 
春日上芳洲，經春蘭杜幽。此時尋橘岸，昨日在城樓。鷺立青楓杪，沙沈白浪頭。漁家好生計，簷底繫扁舟。
寄武陵道友 齊己 
阮肇迷仙處，禪門接紫霞。不知尋鶴路，幾里入桃花。晚樹陰搖蘚，春潭影弄砂。何當見招我，乞與片生涯。
謝人惠藥 齊己 
五金元造化，九鍊更精新。敢謂長生客，將遺必死人。久餐應換骨，一服已通神。終逐淮王去，永拋浮世塵。
還族弟卷 齊己 
豈要私相許，君詩自入神。風騷何句出，瀑布一聯新。□若長如此，名須遠逐身。閑齋舒復卷，留滯忽經旬。
送周秀遊峽 齊己 
又向夔城去，知難動旅魂。自非亡國客，何慮斷腸猨。灩澦分高仞，瞿塘露淺痕。明年期此約，平穩到荆門。
荆門夏日寄洞山節公 齊己 
湖光搖翠木，靈洞疊雲深。五月經行處，千秋檜栢陰。山形臨北渚，僧格繼東林。莫惜相招信，余心是此心。
再經蔣山與諸長老夜話 齊己 
遠迹都如雁，南行又北迴。老僧猶記得，往歲已曾來。話遍名山境，燒殘黑櫟灰。無因伴師往，歸思在天台。
寄當陽張明府 齊己 
玉泉神運寺，寒磬徹琴堂。有境靈如此，爲官興亦長。吏愁清白甚，民樂賦輸忘。聞說巴山縣，今來尚憶張。
遊三覺山 齊己 
白石路重重，縈紆勢忽窮。孤峯擎像閣，萬木蔽星空。世論隨時變，禪懷歷劫同。良宵正冥目，海日上窗紅。
庭際晚菊上主人 齊己 
九月將欲盡，幽叢始綻芳。都緣含正氣，不是背重陽。採去蜂聲遠，尋來蝶路長。王孫歸未晚，猶得泛金觴。
送趙長史歸閩川 齊己 
荆門與閩越，關戍隔三千。風雪揚帆去，臺隍指海邊。客情消旅火，王化似堯年。莫失春迴約，江城穀雨前。
擬嵇康絕交寄湘中貫微 齊己 
何處同嵇懶，吾徒道異諸。本無文字學，何有往來書。嶽寺逍遙夢，侯門勉強居。相知在玄契，莫訝八行疎。
寄許州清古 齊己 
北來儒士說，許下有吟僧。白日身長倚，清秋塔上層。言雖依景得，理要入無徵。敢望多相示，孱微老不勝。
謝丁秀才見示賦卷 齊己 
五首新裁翦，搜羅盡指歸。誰曾師古律，君自負天機。聖后求賢久，明公得雋稀。乘秋好攜去，直望九霄飛。
驚秋 齊己 
褰簾聽秋信，晚傍竹聲歸。多故堪傷骨，孤峯好拂衣。梧桐凋綠盡，菡萏墮紅稀。却恐吾形影，嫌心與口違。
夏日雨中寄幕中知己 齊己 
北風吹夏雨，和竹亞南軒。豆枕欹涼冷，蓮峯入夢魂。窗多斜迸濕，庭徧瀑流痕。清興知無限，晴來示一言。
夜次湘陰 齊己  洞庭湖
風濤出洞庭，帆影入澄清。何處驚鴻起，孤舟趂月行。時難多戰地，野闊絕春耕。骨肉知存否，林園近郡城。
寄唐稟正字 齊己 
疎野還如舊，何曾稱在城。水邊無伴立，天際有山橫。落日雲霞赤，高窗筆硯明。鮑昭多所得，時憶寄湯生。
戊辰歲江南感懷 齊己 
忽忽動中私，人間何所之。老過離亂世，生在太平時。桃李春無主，杉松寺有期。曾吟子山賦，何啻舊凌遲。
荅友生山居寄示 齊己 
嘉遁有新吟，因僧寄竹林。靜思來鳥外，閑味遶松陰。兵寇憑凌甚，溪山幾許深。休爲反招隱，攜取一相尋。
新秋霽後晚眺懷先公 齊己 
雨霽湘楚晚，水涼天亦澄。山中應解夏，渡口有行僧。鳥列滄洲隊，雲排碧落層。孤峯磬聲絕，一點石龕燈。
池上感興 齊己 
所向似無端，風前吟凭欄。旁人應悶見，片水自閑看。碧底紅鱗鬣，澄邊白羽翰。南山衆木葉，飄著竹聲乾。
和曇域上人寄贈之什 齊己 
百病煎衰朽，栖遲戰國中。思量青壁寺，行坐赤松風。道寄虛無合，書傳往復空。可憐禪月子，香火國門東。
弔雙泉大師真塔 齊己 
塔聳層峯後，碑鐫巨石新。不知將一句，分付與何人。靜坐雲生衲，空山月照真。後徒遊禮者，猶認指迷津。
秋夜聽業上人彈琴 齊己 
萬物都寂寂，堪聞彈正聲。人心盡如此，天下自和平。湘水瀉秋碧，古風吹太清。往年廬岳奏，今夕更分明。
謝人惠丹藥 齊己 
別後聞餐餌，相逢訝道情。肌膚紅色透，髭髮黑光生。仙洞誰傳與，松房自鍊成。常蒙遠分惠，亦覺骨毛輕。
荆門病中寄懷貫微上人 齊己 
我衰君亦老，相憶更何言。除泥安禪力，難醫必死根。梅寒爭雪彩，日冷讓冰痕。早晚東歸去，同尋入石門。
荅孔秀才 齊己 
早向文章裏，能降少壯心。不愁人不愛，閑處自閑吟。水國雲雷闊，僧園竹樹深。無嫌我衰颯，時此一相尋。
秋江 齊己 
兩岸山青映，中流一櫂聲。遠無風浪動，正向夕陽橫。島嶼蟬分宿，沙洲客獨行。浩然心自合，何必濯吾纓。
船窗 齊己 
孤舸凭幽窗，清波逼面涼。舉頭還有礙，低眼即無妨。瞥過沙禽翠，斜分夕照光。何時到山寺，上閣看江鄉。
中春愴懷寄二三知己 齊己 
眼暗心還白，逢春強凭欄。因聞積雨夜，却憶舊山寒。竹撼煙叢滑，花燒露朵乾。故人相會處，應話此衰殘。
自遣 齊己 
了然知是夢，既覺更何求。死入孤峯去，灰飛一燼休。雲無空碧在，天靜月華流。免有諸徒弟，時來弔石頭。
送陳霸歸閩 齊己 
涼風動行興，含笑話臨途。已得身名了，全忘客道孤。鄉程過百越，帆影遶重湖。家在飛鴻外，音書可寄無。
寄孫闢呈鄭谷郎中 齊己 
衡岳去都忘，清吟戀省郎。淹留才半月，詶唱頗盈箱。雪長松檉格，茶添語話香。因論樂安子，年少老篇章。
荆門送人自峨嵋游南岳 齊己 
峨嵋來已遠，衡岳去猶賒。南浦懸帆影，西風亂荻花。天涯遙夢澤，山衆近長沙。有興多新作，攜將大府誇。
謝主人石筍 齊己 
西園罷宴遊，東閣念林丘。特減花邊峭，來添竹裏幽。憶過陽朔見，曾記大湖求。從此頻吟遶，歸山意亦休。
經安公寺 齊己 
大聖威靈地，安公宴坐蹤。未知長寂默，不見久從容。塔影高羣木，江聲壓暮鐘。此遊幽勝後，來夢亦應重。
秋夕寄諸姪 齊己 
每到秋殘夜，燈前憶故鄉。園林紅橘柚，窗戶碧瀟湘。離別身垂老，艱難路去長。弟兄應健在，兵火裏耕桑。
謝炭 齊己 
正擁寒灰次，何當惠寂寥。且留連夜向，未敢滿爐燒。必恐吞難盡，唯愁撥易消。豪家揑爲獸，紅迸錦茵焦。
夏滿日偶作寄孫支使 齊己 
一百二十日，煎熬幾不勝。憶歸滄海寺，冷倚翠崖稜。舊扇猶操執，新秋更鬱蒸。何當見涼月，擁衲訪詩朋。
寄清溪道友 齊己 
山門搖落空，霜霰滿杉松。明月行禪處，青苔遶石重。泉聲喧萬壑，鐘韻遍千峯。終去焚香老，同師大士蹤。
寺居 齊己 
鄰井雙梧上，一蟬鳴隔牆。依稀舊林日，撩亂遶山堂。難嘿吟風口，終清飲露腸。老僧加護物，應任噪殘陽。
剃髮 齊己 
金刀閃冷光，一剃一清涼。未免隨朝夕，依前長雪霜。夏林欹石膩，春澗水泉香。向老凋疎盡，寒天不出房。
送徐秀才遊吳國 齊己 
西江東注急，孤櫂若流星。風浪相隨白，雲中獨過青。他時誰共說，此路我曾經。好向吳朝看，衣冠盡漢庭。
憶在匡廬日 齊己  庐山
憶在匡廬日，秋風八月時。松聲虎溪寺，塔影雁門師。步碧葳蕤徑，吟香菡萏池。何當舊泉石，歸去洗心脾。
寄三覺山從益上人 齊己 
山下人來說，多時不下山。是應終未是，閑得且須閑。海面雲歸竇，猿邊月上關。尋思亂峯頂，空送衲僧還。
殘秋感愴 齊己 
日日加衰病，心心趣寂寥。殘陽起閑望，萬木聳寒條。楚寺新爲客，吳江舊看潮。此懷何以寄，風雨暮蕭蕭。
寄南徐劉員外二首 一 齊己 
竟陵兵革際，歸復舊園林。早歲爲官苦，常聞說此心。海邊山夜上，城外寺秋尋。應訝嵩峯約，蹉跎直到今。
寄南徐劉員外二首 二 齊己 
晝公評衆製，姚監選諸文。風雅誰收我，編聯獨有君。餘生終此道，萬事盡浮雲。爭得重攜手，探幽楚水濆。
貽王秀才 齊己 
功到難搜處，知難始是詩。自能探虎子，何慮屈男兒。此道真清氣，前賢早白髭。須教至公手，不惜付丹枝。
寄何崇丘員外 齊己 
門底桃源水，涵空復映山。高吟煙雨霽，殘日郡樓間。變俗真無事，分題是不閑。尋思章岸見，全未有年顏。
贈劉五經 齊己 
往年長白山，發憤忍飢寒。埽葉雪霜濕，讀書脣齒乾。羣經通講解，八十尚輕安。今日江南寺，相逢話世難。
送游山道者 齊己 
我亦遊山者，常經舊所經。雪消天外碧，春曉海中青。可見亂離世，況臨衰病形。憐君此行興，獨入白雲屏。
舟中江上望玉梁山懷李尊師 齊己 
殘照玉梁巔，峨峨遠櫂前。古來傳勝異，人去學神仙。白鹿老碧壑，黃猨啼紫煙。誰心共無事，局上度流年。
詶王秀才 齊己 
離亂幾時休，儒生厄遠遊。亡家非漢代，何處覓荆州？旅夢寒燈屋，鄉懷晝雨樓。相逢話相殺，誰復念風流。
寄荅武陵幕中何支使二首 一 齊己 
十萬雄軍幕，三千上客才。何當談笑外，遠慰寂寥來。騷雅鏘金擲，風流醉玉頹。爭知江雪寺，老病向寒灰。
寄荅武陵幕中何支使二首 二 齊己 
南州無百戰，北地有長征。閑殺何從事，傷哉蘇子卿。江樓聯雪句，野寺看春耕。門外滄浪水，風波雜雨聲。
浙江晚渡 齊己 
去年曾到此，久立滯前程。岐路時難處，風濤晚未平。汀蟬含老韻，岸荻簇枯聲。莫泥關河險，多遊自遠行。
送人下第東歸再謁舊主人 齊己 
一戰偶不捷，東歸計未空。還攜故書劒，去謁舊英雄。楚雪連吳樹，西江正北風。男兒藝若是，會合值明公。
寄謝高先輩見寄二首 一 齊己 
穿鑿堪傷骨，風騷久痛心。永言無絕唱，忽此惠希音。楊柳江湖晚，芙蓉島嶼深。何因會仙手，臨水一披襟。
寄謝高先輩見寄二首 二 齊己 
詩在混茫前，難搜到極玄。有時還積思，度歲未終篇。片月雙松際，高樓闊水邊。前賢多此得，風味若爲傳。
寄仰山光味長者 齊己 
大仰禪棲處，杉松到頂陰。下來雖有路，歸去每無心。鳥道峯形直，龍湫石影深。徑行誰得見，半夜老猨吟。
貽廬岳陳沆秀才 齊己 
爲儒老雙鬢，勤苦竟何如。四海方磨劒，空山自讀書。石圍泉眼碧，秋落洞門虛。莫慮搜賢僻，徵君舊此居。
蟋蟀 齊己 
聲異蟪蛄聲，聽須是正聽。無風來竹院，有月在莎庭。雖不妨調瑟，多堪伴誦經。誰人向秋夕，爲爾欲忘形。
謝王先輩昆弟遊湘中迴各見示新詩 齊己 
瀟湘多勝異，宗社久裴回。兄弟同遊去，幽奇盡采來。只應求妙唱，何以示寒灰。上國攜歸後，唯呈不世才。
逢詩僧 齊己 
禪玄無可並，詩妙有何評。五七字中苦，百千年後清。難求方至理，不朽始爲名。珍重重相見，忘機話此情。
謝歐陽侍郎寄示新集 齊己 
宮錦三十段，金梭新織來。殷勤謝君子，迢遞寄寒灰。鸑鷟對鼓舞，神仙雙裴回。誰當巧裁製，披去升瑤臺。
西墅新居 齊己 
漸漸見苔青，疎疎遍地生。閑穿藤屐起，亂踏石階行。野鳥啼幽樹，名僧笑此情。殘陽竹陰裏，老圃打門聲。
酬孫魴 齊己 
幽人還愛雲，才子已從軍。可信鴛鴻侶，更思麋鹿羣。新題雖有寄，舊論竟難聞。知己今如此，編聯悉欲焚。
掃地 齊己 
日日掃復灑，不容纖物侵。敢望來客口，道似主人心。蟻過光中少，苔依潤處深。門前亦如此，一徑入疎林。
書匡山隱者壁 齊己  庐山
紅霞青壁底，石室薜蘿垂。應有迷仙者，曾逢採藥時。桃花饒兩頰，松葉淺長髭。直是來城市，何人識得伊。
送乾康禪師入山過夏 齊己 
由來喧滑境，難駐寂寥蹤。逼夏搖孤錫，離城入亂峯。雲門應近寺，石路或穿松。知在棲禪外，題詩寄北宗。
野鴨 齊己 
野鴨殊家鴨，離羣忽遠飛。長生緣甚瘦，近死爲傷肥。江海游空闊，池塘啄細微。紅蘭白蘋渚，春暖刷毛衣。
傷秋 齊己 
旦暮餘生在，肌膚十分無。眠寒半榻朽，立月一株枯。夢已隨雙樹，詩猶却萬夫。名山未歸得，可惜死江湖。
寄峴山願公三首 一 齊己 
形影更誰親，應懷漆道人。片言酬鑿齒，半偈伏姚秦。榛莽池經燒，蒿萊寺過春。心期重西去，一共弔遺塵。
寄峴山願公三首 二 齊己 
相思恨相遠，至理那時何。道笑忘言甚，詩嫌背俗多。青苔閑閣閉，白日斷人過。獨上西樓望，荆門千萬坡。
寄峴山願公三首 三 齊己 
彼此無消息，所思江漢遙。轉聞多患難，甚說遠相招。老至何悲歎，生知便寂寥。終期踏松影，攜手虎溪橋。
清夜作 齊己 
不惜白日短，乍容清夜長。坐聞風露滴，吟覺骨毛涼。興寢無諸病，空閑有一牀。天明振衣起，苔砌落花香。
贈白處士 齊己 
莘野居何定，浮生知是誰。衣衫同[野]叟，指趣似禪師。白髮應無也，丹砂久服之。仍聞創行計，春暖向峨嵋。
懷天台華頂僧 齊己 
華頂危臨海，丹霞裏石橋。曾從國清寺，上看月明潮。好鳥親香火，狂泉噴泬寥。欲歸師智者，頭白路迢迢。
送人赴官 齊己 
年少作初官，還如行路難。兵荒經邑里，風俗久凋殘。照硯花光淡，漂書柳絮乾。聊應充侍膳，薄俸繼朝餐。
水鶴 齊己 
鴛鴦與鸂鶒，相狎豈慙君。比雪還勝雪，同羣亦出羣。靜巢孤島月，寒夢九臯雲。歸路分明[過]，飛鳴即可聞。
九日逢虛中虛受 齊己 
楚后萍臺下，相逢九日時。干戈人事地，荒廢菊花籬。我已多衰病，君猶盡黑髭。皇天安罪得，解語便吟詩。
贈李明府 齊己 
名家宰名邑，將謂屈鋒鋩。直是難蘇俗，能消不下堂。冰痕生硯水，柳影透琴牀。何必稱瀟灑，獨爲詩酒狂。
暮春久雨作 齊己 
積雨向春陰，冥冥獨院深。已無花落地，空有竹藏禽。簷溜聲何暴，隣僧影亦沈。誰知力耕者，桑麥最關心。
渚宮莫問詩一十五首 一 齊己 
莫問疎人事，王侯已任伊。不妨隨野性，還似在山時。靜入無聲樂，狂拋正律詩。自爲仍自愛，清淨裏尋思。
渚宮莫問詩一十五首 二 齊己 
莫問伊嵇嬾，流年已付他。話通時事少，詩着野題多。夢外春桃李，心中舊薜蘿。浮生此不悟，剃髮竟如何。
渚宮莫問詩一十五首 三 齊己 
莫問休行脚，南方已徧尋。了應須自了，心不是他心。赤水珠何覓，寒山偈莫吟。誰同論此理，杜口少知音。
渚宮莫問詩一十五首 四 齊己 
莫問孱愚格，天應只與閑。合居長樹下，那稱衆人間。跡絕爲真隱，機忘是大還。終當學支遁，買取箇青山。
渚宮莫問詩一十五首 五 齊己 
莫問無求意，浮雲喻可知。滿盈如不戒，倚伏更何疑。樂矣賢顏子，窮乎聖仲尼。已過知命歲，休把運行推。
渚宮莫問詩一十五首 六 齊己 
莫問閑行趣，春風野水涯。千門無謝女，兩岸有楊花。好鶴曾爲客，真龍或作蛇。躊躕自迴首，日脚背樓斜。
渚宮莫問詩一十五首 七 齊己 
莫問真消息，中心只自知。清風含笑詠，明月混希夷。壞衲涼天擁，玄文靜夜披。善哉溫伯子，言望至公知。
渚宮莫問詩一十五首 八 齊己  庐山
莫問休持鉢，從貧乞已疎。侯門叨月俸，齋食剩年儲。簪履三千外，形骸六十餘。舊峯呵練若，松徑接匡廬。
渚宮莫問詩一十五首 九 齊己 
莫問依劉跡，金臺又度秋。威儀非上客，譚笑愧諸侯。禮許無拘檢，詩推異輩流。東林未歸得，搖落楚江頭。
渚宮莫問詩一十五首 十 齊己 
莫問無機性，甘名百鈍人。一牀鋪冷落，長日臥精神。分已疎知舊，詩還得意新。多才碧雲客，時或此相親。
渚宮莫問詩一十五首 十一 齊己 
莫問關門意，從來寡往還。道應歸淡泊，身合在空閑。四面苔圍綠，孤窗雨灑斑。夢尋何處去，秋色水邊山。
渚宮莫問詩一十五首 十二 齊己 
莫問□□□，□□逐性情。人間高此道，禪外剩他名。夏□松邊坐，秋光水畔行。更無時忌諱，容易得題成。
渚宮莫問詩一十五首 十三 齊己 
莫問多山興，晴樓獨凭時。六年滄海寺，一別白蓮池。句早逢名匠，禪曾見祖師。冥搜與真性，清外認揚眉。
渚宮莫問詩一十五首 十四 齊己 
莫問衰殘質，流光速可悲。寸心修未了，長命欲何爲。坐臥身多倦，經行骨漸疲。分明說此苦，珍重竺乾師。
渚宮莫問詩一十五首 十五 齊己 
莫問野騰騰，勞形已不能。慇懃無上士，珍重有名僧。坐覺心心默，行思步步冰。終歸石房裏，一點夜深燈。
荆州新秋病起雜題一十五首 病起見王化 齊己 
病起見王化，融融古帝鄉。曉煙凝氣紫，晚色作雲黃。四野歌豐稔，千門唱樂康。老身仍未死，猶詠好風光。
荆州新秋病起雜題一十五首 病起見圖畫 齊己 
病起見圖畫，雲門興似饒。衲衣椶笠重，嵩岳華山遙。命在齋猶赴，刀閒髮盡凋。秋光漸輕健，欲去倚江橋。
荆州新秋病起雜題一十五首 病起見苔錢 齊己 
病起見苔錢，規模遍地圓。兒童掃不破，子母自相連。潤屋何曾有，緣牆謾可憐。虛教作銅臭，空使外人傳。
荆州新秋病起雜題一十五首 病起見庭竹 齊己 
病起見庭竹，君應悲我情。何妨甚消瘦，却稱苦修行。每謝侵牀影，時迴傍枕聲。秋來漸平復，吟遶骨毛輕。
荆州新秋病起雜題一十五首 病起見生涯 齊己 
病起見生涯，資緣覺甚奢。方袍嫌垢弊，律服變光華。頗愧同諸俗，何嘗異出家。三衣如兩翼，珍重汝寒鴉。
荆州新秋病起雜題一十五首 病起見秋扇 齊己 
病起見秋扇，風前悟感傷。念予當咽絕，得爾致清涼。沙鷺如搖影，汀蓮似綻香。不同婕妤詠，託意怨君王。
荆州新秋病起雜題一十五首 病起見衰葉 齊己 
病起見衰葉，飄然似我身。偶乘風有韻，初落地無塵。縱得紅霑露，爭如綠帶春。因傷此懷抱，聊寄一篇新。
荆州新秋病起雜題一十五首 病起見庭栢 齊己 
病起見庭栢，青青我不任。力扶乾瘦骨，勉對歲寒心。韻謝疎篁合，根容片石侵。衰殘想長壽，時倚就閑吟。
荆州新秋病起雜題一十五首 病起見庭蓮 齊己 
病起見庭蓮，風荷已颯然。開時聞馥郁，枕上正纏綿。本在滄江闊，移來碧沼圓。却思香社裏，葉葉漏聲連。
荆州新秋病起雜題一十五首 病起見庭菊 齊己 
病起見庭菊，幾勞栽種工。可能經臥疾，相倚自成叢。翠萼低含露，金英盡亞風。那知予愛爾，不在酒杯中。
荆州新秋病起雜題一十五首 病起見庭石 齊己 
病起見庭石，豈知經夏眠。不能資藥價，空自作苔錢。翠憶藍光底，青思瀑影邊。巖僧應笑我，細碎種階前。
荆州新秋病起雜題一十五首 病起見庭莎 齊己 
病起見庭莎，綠階傍竹多。遶行猶未得，靜聽復如何。蟋蟀幽中響，蟪蛄深處歌。不緣田地窄，剩種任婆娑。
荆州新秋病起雜題一十五首 病起見苔色 齊己 
病起見苔色，凝然陣未枯。淺深圍柱礎，詰曲遶廊廡。碧翠文相間，青黃勢自鋪。爲錢虛玷染，畢竟不如無。
荆州新秋病起雜題一十五首 病起見秋月 齊己 
病起見秋月，正當三五時。清光應鑒我，幽思更同誰。惜坐身猶倦，牽吟氣尚羸。明年七十六，約此健相期。
荆州新秋病起雜題一十五首 病起見閑雲 齊己 
病起見閑雲，空中聚又分。滯留堪笑我，舒卷不如君。觸石終無跡，從風或有聞。仙山足鸞鳳，歸去自同羣。
夜坐聞雪寄所知 齊己 
初宵飛霰急，竹樹灑乾輕。不是知音者，難教愛此聲。漸凌孤燭白，偏激苦心清。堪笑同文友，忘眠坐到明。
懷洞庭 齊己  洞庭湖
憶過巴陵歲，無人問去留。中宵滿湖月，獨自在僧樓。漁父真閑唱，靈均是謾愁。今來欲長往，誰借木蘭舟。
欲遊龍山鹿苑有作 齊己 
龍山門不遠，鹿苑路非遙。合逐閑身去，何須待客招。年華殘兩鬢，筋骨倦長宵。聞說峯前寺，新修白石橋。
再逢晝公 齊己 
竟陵西別後，徧地起刀兵。彼此無緣着，雲山有處行。久吟難敵句，終忍不求名。年鬢俱如雪，相看眼且明。
送人遊武陵湘中 齊己 
爲子歌行樂，西南入武陵。風煙無戰士，賓榻有吟僧。山遶軍城疊，江臨寺閣層。遍尋幽勝了，湘水泛清澄。
酬九經者 齊己  黄河
九經三史學，窮妙又窮微。長白山初出，青雲路欲飛。江僧酬雪句，沙鶴識麻衣。家在黃河北，南來偶未歸。
寄贈集灘二公 齊己 
聞有難名境，因君住更名。軒窗中夜色，風月遶灘聲。客好過無厭，禽幽畫不成。終期一尋去，聊且寄吟情。
夏日作 齊己 
燕雀語相和，風池滿芰荷。可驚成事晚，殊喜得閑多。竹衆涼欺水，苔繁綠勝莎。無慙孤聖代，賦詠有詩歌。
行路難 齊己 
下浸與高盤，不爲行路難。是非真險惡，翻覆作峯巒。漆媿同時黑，朱慙巧處丹。令人畏相識，欲畫白雲看。
送玉泉道者迴山寺 齊己 
却憶西峯頂，經行絕愛憎。別來心念念，歸去雪層層。石塢尋春笋，苔龕續夜燈。應悲塵土裏，追逐利名僧。
謝王拾遺見訪兼寄篇什 齊己 
竹裏安禪處，生涯一印灰。經年乞食過，昨日諫臣來。愧把黃梅偈，曾酬白雪才。因令識鳥跡，重疊在蒼苔。
送人南遊 齊己 
且聽吟贈遠，君此去蒙州。瘴國頻聞說，邊鴻亦不遊。[蠻]花藏孔雀，野石亂犀牛。到彼誰相慰，知音有郡侯。
題明公房 齊己 
寺北聞湘浪，窗南見嶽雲。自然高日用，何要出人羣。瓦滴殘松雨，香爐匝印文。近年精易道，疑者曉紛紛。
寄顧處士 齊己 
半年離別夢，來往即湖邊。兩幅關山雪，尋常在眼前。項容藏古翠，張藻卷寒煙。藍淀圖花鳥，時人不惜錢。
貽徐生 齊己 
可能東海子，清苦在貧居。掃地無閑客，堆窗有古書。少年猶若此，向老合何如。去歲頻相訪，今來見亦疎。
謝虛中上人晚秋見寄 齊己 
楚外同文在，荆門得信時。幾重相別意，一首晚秋詩。日暮山沈雨，蓮殘水滿池。登樓試南望，爲子動歸思。
寒節日寄鄉友 齊己 
歲歲逢寒食，寥寥古寺家。踏青思故里，垂白看楊花。原野稀疎雨，江天冷澹霞。滄浪與湘水，歸恨共無涯。
聞西蟾從弟卜巖居嶽西有寄 齊己 
瀑布見高低，巖開巖壁西。碧雲多舊作，紅葉幾新題。滴瀝中疎磬，嵌空半倚梯。仍聞樵子徑，□不到前溪。
寄懷西蟾師弟 齊己 
萬里八九月，一身西北風。自從相示後，長記在吟中。見說南遊遠，堪懷我姓同。江邊忽得信，迴到岳門東。
撲滿子 齊己 
祗愛滿我腹，爭如滿害身。到頭須撲破，却散與他人。
憶別匡山寄彭澤乾晝上人 齊己  庐山
憶別匡山日，無端是遠遊。却迴看五老，飜悔上孤舟。蹭蹬三千里，蹉跎二十秋。近來空寄夢，時到虎溪頭。
又寄彭澤晝公 齊己 
聞君彭澤住，結搆近陶公。種菊心相似，嘗茶味不同。湖光秋枕上，嶽翠夏窗中。八月東林去，吟香菡萏風。
因覽支使孫中丞看可準大師詩序有寄 齊己 
一千篇裏選，三百首菁英。玉尺新量出，金刀舊剪成。錦江增古翠，仙掌減元精。自此爲風格，留傳諸後生。
寄雲蓋山先禪師 齊己 
曾尋湘水東，古翠積秋濃。長老禪棲處，半天雲蓋峯。閑牀饒得石，雜樹少於松。近有誰堪語，瀏陽妙指蹤。
次耒陽作 齊己 
遶岳復沿湘，衡陽又耒陽。不堪思北客，從此入南荒。旦夕多猨狖，淹留少雪霜。因經杜公墓，惆悵學文章。
舟中晚望祝融峯 齊己 
天際卓寒青，舟中望晚晴。十年關夢寐，此日向崢嶸。巨石凌空黑，飛泉照夜明。終當躡孤頂，坐看白雲生。
弔杜工部墳 齊己 
鵬翅蹋於斯，明君知不知。[域]中詩價大，荒外土墳卑。瘴雨無時滴，蠻風有穴吹。唯應李太白，魂魄往來疲。
嶽中寄殷處士 齊己 
出嶽與入嶽，前題繼後題。遍尋僧壁上，多在雁峯西。近說遊江寺，將誰話石梯。相思立高巘，山下草萋萋。
送幽禪師 齊己 
霜繁野葉飛，長老卷行衣。浮世不知處，白雲相待歸。磬和天籟響，禪動嶽神威。莫便言長往，勞生待發機。
觀燒 齊己 
獵獵寒蕪引，承風勢不還。放來應有主，焚去到何山。焰入空濛裏，煙飛蒼莽間。石中有良玉，惆悵但傷顏。
詠茶十二韻 齊己 
百草讓爲靈，功先百草成。甘傳天下口，貴占火前名。出處春無雁，收時谷有鶯。封題從澤國，貢獻入秦京。齅覺精新極，嘗知骨自輕。研通天柱響，摘遶蜀山明。賦客秋吟起，禪師晝臥驚。角開香滿室，爐動綠凝鐺。晚憶涼泉對，閑思異果平。松黃乾旋泛，雲母滑隨傾。頗貴高人寄，尤宜別匱盛。曾尋修事法，妙盡陸先生。
寄陽岐西峯僧 齊己 
西峯殘照東，瀑布灑冥鴻。閑憶高牕外，秋晴萬里空。藤陰藏石磴，衣毳落杉風。日有誰來覓，層層鳥道中。
迴雁峯 齊己 
瘴雨過孱顏，危邊有徑盤。壯堪扶壽嶽，靈合置仙壇。影北鴻聲亂，青南客道難。
贈詢公上人 齊己 
威儀何貴重，一室貯水清。終日松杉徑，自多蟲蟻行。像前孤立影，鐘外數珠聲。知悟修來事，今爲第幾生。
古寺老松 齊己 
百歲禪師說，先師指此松。小年行道遶，早見偃枝重。月檻移孤影，秋亭卓一峯。終當因夜電，拏攫從雲龍。
題無余處士書齋 齊己 
閑地從莎蘚，誰人愛此心。琴棋懷客遠，風雪閉門深。枕外江灘響，窗西樹石陰。他年衡嶽寺，爲我一相尋。
歲暮江寺住 齊己  庐山
山依枯槁容，何處見年終？風雪軍城外，蒹葭古寺中。孤村誰認磬，極浦夜鳴鴻。坐憶匡廬隱，泉聲滴半空。
新燕 齊己 
棲託近佳人，應憐巧語新。風光華屋暖，弦管牡丹晨。遠采江泥膩，雙飛麥雨勻。差池自有便，敢觸杏梁塵。
過湘江唐弘書齋 齊己 
四鄰無俗迹，終日大開門。水晚來邊雁，林秋下楚猨。一家隨難在，雙眼向書昏。沈近騷人廟，吟應見古魂。
讀賈島集 齊己 
遺篇三百首，首首是遺冤。知到千年外，更逢何者論。離秦空得罪，入蜀但聽猨。還似長沙祖，唯餘賦鵩言。
寄山中諸友 齊己 
自歸城裏寺，長憶宿山門。終夜冥心客，諸峯呌月猨。嵐光生眼力，泉滴爽吟魂。只待遊方遍，還來埽樹根。
送二友生歸宜陽 齊己 
二生俱我友，清苦輩流稀。舊國居相近，孤帆秋共歸。殘陽沙鳥亂，疎雨島楓飛。幾宿多山處，猨啼燭影微。
懷從弟 齊己 
孤窗燭影微，何事阻吟思。兄弟斷消息，山川長路岐。日沈栖鶴塢，霜著呌猨枝。可想爲懷抱，多愁多難時。
岳陽道中作 齊己 
客思尋常動，未如今斷魂。路岐經亂後，風雪少人村。大澤鳴寒雁，千峯啼晝猨。爭教此時白，不上鬢鬚根。
赴鄭谷郎中招遊龍興觀讀題詩[板]謁七真儀像因有十八韻 齊己 
何處陪遊勝，龍興古觀時。詩懸大雅作，殿禮七真儀。遠繼周南美，彌旌拱北思。雄方垂朴略，後輩仰箴規。對坐茵花暖，偕行蘚陣隳。僧絛初學結，朝服久慵披。到處琴碁傍，登樓筆硯隨。論禪忘視聽，譚老極希夷。照日江光遠，遮軒檜影欹。觸鞋松子響，窺立鶴雛癡。始貴茶巡爽，終憐酒散遲。放懷還把杖，憇石或搘頤。眺遠凝清眄，吟高動白髭。風鵬心不小，蒿雀志徒卑。顧我專無作，於身忘有爲。叨因五字解，每忝重言期。捨此應休也，何人更賞之。淹留仙境晚，迴騎雪風吹。
書李秀才壁 齊己 
干戈阻上日，南國寄貧居。舊里荒應盡，新年病未除。窗風連島樹，門逕接隣蔬。我有閑來約，相看雪滿[株]。
聞尚顏下世 齊己 
嶽僧傳的信，聞在麓山亡。郡有爲詩客，誰來一影堂。夢休尋灞滻，跡已絕瀟湘。遠憶同吟石，新秋檜栢涼。
薔薇 齊己 
根本似玫瑰，繁英刾外開。香高藂有架，紅落地多苔。去住閑人看，晴明遠蝶來。牡丹先幾日，銷歇向塵埃。
送隆公上人 齊己 
獨攜譚柄去，千里指人寰。未斷生徒望，難教白日閑。空江橫落照，大府向西山。好騁陳那孔，誰云劫石頑。
宿簡寂觀 齊己 
萬壑雲霞影，千年松檜聲。如何教下士，容易信長生。月共虛無白，香和沆𤅈清。閑尋古廊畫，記得列仙名。
遇元上人 齊己 
七澤過名山，相逢黃落殘。杉松開寺晚，泉月話心寒。祖遍諸方禮，經曾幾處看。應懷出家院，紫閣近長安。
早梅 齊己  咏物 梅花 言志 咏物诗
萬木凍欲折，孤根暖獨迴。前村深雪裏，昨夜一枝開。風遰幽香去，禽窺素豔來。明年如應律，先發映春臺。
聽泉 齊己 
落石幾萬仞，冷聲飄遠空。高秋初雨後，半夜亂山中。只有照壁月，更無吹葉風。幾曾廬岳聽，到曉與僧同。
送孫逸人歸廬山 齊己  庐山
獨自擔琴鶴，還歸瀑布東。逍遙非俗趣，楊柳謾春風。草遶村程綠，花盤石磴紅。他時許相覓，五老亂雲中。
聽李尊師彈琴 齊己 
仙子弄瑤琴，仙山松月深。此聲含太古，誰聽到無心。灑石霜千片，歕崖泉萬尋。何人傳指法，攜向海中岑。
寄武陵微上人 齊己 
善卷臺邊寺，松筠遶祖堂。秋聲度風雨，曉色遍滄浪。白石同誰坐，清吟過我狂。近聞爲古律，雅道更重光。
匡山寓居棲公 齊己  庐山
外物盡已外，閑遊且自由。好山逢過夏，無事住經秋。樹影殘陽寺，茶香古石樓。何時定休講，歸漱虎溪流。
湘西道林寺陶太尉井 齊己 
太尉遺孤井，寒澄七百年。未聞陵谷變，終與姓名傳。影浸無風樹，光含有月天。林僧曉來此，滿汲灑金田。
寄松江陸龜蒙處士 齊己  太湖 洞庭湖
萬卷功何用，徒稱處士休。閑欹太湖石，醉聽洞庭秋。道在誰開口，詩成自點頭。中間欲相訪，尋便阻戈矛。
閉門 齊己 
外事休關念，灰心獨閉門。無人來問我，白日又黃昏。燈集飛蛾影，窗銷迸雪痕。中心自明了，一句祖師言。
看水 齊己 
范蠡東浮闊，靈均北泛長。誰知遠煙浪，別有好思量。故國門前急，天涯照裏忙。難收上樓興，渺漫正斜陽。
自題 齊己 
禪外求詩妙，年來鬢已秋。未嘗將一字，容易謁諸侯。挂夢山皆遠，題名石盡幽。敢言梁太子，傍采碧雲流。
孫支使來借詩集因有謝 齊己 
冥搜從少小，隨分得淳元。聞說吟僧口，多傳過蜀門。相尋江島上，共看夏雲根。坐落遲遲日，新題互把論。
夏日言懷 齊己 
苦被流年迫，衰羸老病情。得歸青嶂死，便共白雲生。樹枿燒爐響，崖稜躡屐聲。此心人信否，魂夢自分明。
早秋寄友生 齊己 
雨多殘暑歇，蟬急暮風清。誰有閑心去，江邊看水行。河遙紅蓼簇，野闊白煙平。試折秋蓮葉，題詩寄竺卿。
送王秀才往松滋夏課 齊己 
松滋聞古縣，明府是詩家。靜理餘無事，[攲]眠盡落花。江光搖夕照，柳影帶殘霞。君去應相與，乘船泛月華。
喜{巩/言}公自武陵至 齊己 
已盡滄浪興，還思相楚行。鬢全無舊黑，詩別有新清。暫憇臨寒水，時來扣靜荆。囊中有靈藥，終不獻公卿。
假山 齊己  庐山
匡廬久別離，積翠杳天涯。靜室曾圖峭，幽亭復創奇。典衣酬土價，擇日運工時。信手成重疊，隨心作蔽虧。根盤驚院窄，頂聳訝簷卑。鎮地那言重，當軒未厭危。巨靈何忍擘，秦政肯輕移。晚覺莎煙觸，寒聞竹籟吹。藍灰澄古色，泥水合凝滋。引看僧來數，牽吟客散遲。九華渾髣髴，五老頗參差。蛛網藤蘿挂，春霖瀑布垂。加添雙石笋，映帶小蓮池。舊說雷居士，曾聞遠大師。紅霞中結社，白壁上題詩。顧此誠徒爾，勞心是妄爲。經營慙培塿，賞翫愧童兒。會入千峯去，[閑]蹤任屬誰。
謝西川可準上人遠寄詩集 齊己 
匡社經行外，沃洲禪宴餘。吾師還繼此，後輩復何如。江上傳風雅，靜中時卷舒。堪隨樂天集，共伴白芙蕖。
秋空 齊己  洞庭湖
已覺秋空極，更堪寥泬青。只應容好月，爭合有妖星。耿耿高河截，翛翛一雁經。曾於洞庭宿，上下徹心靈。
送相里秀才自京至却迴 齊己 
夷門詩客至，楚寺閉蕭騷。老病語言澀，少年風韻高。難於尋閬島，險甚涉雲濤。珍重西歸去，無忘役思勞。
謝人寄南榴卓子 齊己 
幸附全材長，良工斸器殊。千林文栢有，一尺錦榴無。品格宜仙果，精光稱玉壺。憐君遠相寄，多愧野蔬麤。
寄舊居隣友 齊己 
別後知何趣，搜奇少客同。幾層山影下，萬樹雪聲中。晚鼎烹茶綠，晨廚爨粟紅。何時攜卷出，世代有名公。
送朱秀才歸閩 齊己 
荆門來幾日，欲往又囊空。遠客歸南越，單衣背北風。近鄉微有雪，到海漸無鴻。努力成詩業，無謀謁至公。
依韻酬謝尊師見贈二首 一 齊己 
南國搜奇久，偏傷杜甫墳。重來經漢浦，又去入嵩雲。舊別人稀見，新朝事漸聞。莫將高尚跡，閑處傲明君。
依韻酬謝尊師見贈二首 二 齊己 
嶽頂休高臥，荆門訪掩扉。新詩遺我別，舊約與誰歸。賢路曾無滯，良時肯自違。明年窺日窟，仙桂露霏微。
送冰禪再往湖中 齊己 
行心寧肯住，南去與誰羣。碧落高空處，清秋一片雲。穿林瓶影滅，背雨錫聲分。應笑遊方久，龍鍾楚水濆。
喜表公往楚王城 齊己 
已聞人捨地，結構舊基平。一面湖光白，鄰家竹影清。應難尋輦道，空說是王城。誰信興亡跡，今來有磬聲。
春雪初晴喜友生至 齊己 
數日不見日，飄飄勢忽開。雖無忙事出，還有故人來。已盡南簷滴，仍殘北牖堆。明朝望平遠，相約在春臺。
殘春連雨中偶作懷故人 齊己 
南鄰阻杖藜，屐齒遶牀泥。漠漠門長掩，遲遲日又西。不知何興味，更有好詩題。還憶東林否，行苔傍虎溪。
送崔判官赴歸倅 齊己 
白首從顏巷，青袍去佐官。只應微俸祿，聊補舊飢寒。地說丘墟甚，民聞旱歉殘。春風吹綺席，賓主醉相歡。
寒食日懷寄友人 齊己 
萬井追寒食，閑扉獨不開。梨花應折盡，柳絮自飛來。夢覺懷仙島，吟行遶砌苔。浮生已悟了，時節任相催。
懷巴陵舊遊 齊己  洞庭湖
洞庭雲夢秋，空碧共悠悠。孟子狂題後，何人更倚樓。日西來遠棹，風外見平流。終欲重尋去，僧窗古岸頭。
招乾晝上人宿話 齊己 
連夜因風雪，相留在寂寥。禪心誰指示，詩卷自焚燒。語默鄰寒漏，窗扉向早朝。天台若長往，還渡海門潮。
荆門秋日寄友人 齊己 
青溪知不遠，白首要難歸。空想煙雲裏，春風鸞鶴飛。誰論傳法偈，自補坐禪衣。未謝侯門去，尋常即掩扉。
題東林十八賢真堂 齊己 
白藕花前舊影堂，劉雷風骨畫龍章。共輕天子諸侯貴，同愛吾師一法長。陶令醉多招不得，謝公心亂入無方。何人到此思高躅，嵐點苔痕滿粉牆。
題南岳般若寺 齊己 
諸峯翠少中峯翠，五寺名高此寺名。石路險盤嵐靄滑，僧窗高倚泬寥明。凌空殿閣由天設，遍地杉松是自生。更有上方難上處，紫苔紅蘚遶崢嶸。
寄廬岳僧 齊己 
一聞飛錫別區中，深入西南瀑布峯。天際雪埋千片石，洞門冰折幾株松。煙霞明媚棲心地，苔蘚縈紆出世蹤。莫問江邊舊居寺，火燒兵劫斷秋鐘。
遊谷山寺 齊己 
城裏尋常見碧稜，水邊朝暮送歸僧。數峯雲脚垂平地，一徑松聲徹上層。寒澗不生浮世物，陰崖猶積去年冰。此身有底難拋事，時復攜筇信步登。
楚寺寒夜作 齊己 
寒爐局促坐成勞，暗淡燈光照二毛。水寺閑來僧寂寂，雪風吹去雁嗷嗷。江山積疊歸程遠，魂夢穿沿過處高。畢竟忘言是吾道，袈裟不稱揖蕭曹。
送泰禪師歸南岳 齊己 
石龕閑鏁白猨邊，歸去程途半在船。林簇曉霜離水寺，路穿新燒入山泉。已尋嵐壁臨空盡，却看星辰向地懸。有興寄題紅葉上，不妨收拾別爲編。
山中寄凝密大師兄弟 齊己 
一爐薪盡室空然，萬象何妨在眼前。時有興來還覓句，已無心去即安禪。山門影落秋風樹，水國光凝夕照天。借問荀家兄弟內，八龍頭角讓誰先。
海棠花 齊己 
繁於桃李盛於梅，寒食旬前社後開。半月暄和留豔態，兩時風雨免傷摧。人憐格異詩重賦，蝶戀香多夜更來。猶得殘紅向春暮，牡丹相繼發池臺。
題贈湘西龍安寺利禪師 齊己 
頭白已無行脚念，自開荒寺住煙蘿。門前路到瀟湘盡，石上雲歸岳麓多。南祖衣盂曾禮謁，東林泉月舊經過。閑來松外看城郭，一片紅塵隔逝波。
寄文浩百法 齊己 
當時六祖在黃梅，五百人中眼獨開。入室偈聞傳絕唱，昇堂客謾恃多才。鐵牛無用成真角，石女能生是聖胎。聞說欲拋經論去，莫教惆悵却空迴。
謝人寄新詩集 齊己 
所聞新事即戈矛，欲去終疑是暗投。遠客寄言還有在，此門將謂總無休。千篇著述誠難得，一字知音不易求。時入思量向何處，月圓孤凭水邊樓。
謝元願上人遠寄檀溪集 齊己 
白首蕭條居漢浦，清吟編集號檀溪。有人收拾應如玉，無主知音只似泥。入理半同黃葉句，遣懷多擬碧雲題。猶能爲我相思在，千里封來夢澤西。
寄道林寺諸友 齊己 
吟興終依異境長，舊遊時入靜思量。江聲裏過東西寺，樹影中行上下方。春色濕僧巾屨膩，松花沾鶴骨毛香。老來何計重歸去，千里重湖浪渺茫。
贈智滿三藏 齊己 
灌頂清涼一滴通，大毗盧藏遍虛空。欲飛薝蔔花無盡，須待陀羅尼有功。金杵力摧魔界黑，水精光透夜燈紅。可堪東獻明天子，命服新酬贊國風。
謝王先輩湘中迴惠示卷軸 齊己 
少小即懷風雅情，獨能遺象琢淳精。不教霜雪侵玄鬢，便向雲霄換好名。攜去湘江聞鼓瑟，袖來緱嶺伴吹笙。多君百首貽衰颯，留把吟行訪竺卿。
荆渚寄懷西蜀無染大師兄 齊己 
大潙心付白崖前，寶月分輝照蜀天。聖主降情延北內，諸侯稽首問南禪。清秋不動驪龍海，紅日無私罔象川。欲聽吾宗舊山說，地邊身老楚江邊。
謝武陵徐巡官遠寄五七字詩集 齊己 
五字才將七字爭，爲君聊敢試懸衡。鼎湖菡萏搖金影，蓬島鸞皇舞翠聲。還是靈龜巢得穩，要須仙子駕方行。兩邊珍重遙相惠，何夕燈前盡此情。
重宿舊房與愚上人靜話 齊己 
曾此棲心過十冬，今來瀟灑屬生公。檀欒舊植青添翠，菡萏新栽白換紅。北面城臨燈影合，西隣壁近講聲通。不知門下趨筵士，何似當時石解空。
謝南平王賜山雞 齊己 
五色文章類彩鸞，楚人羅得半摧殘。金籠莫恨傷冠幘，玉粒頒慙剪羽翰。孤立影危丹檻裏，雙棲伴在白雲端。上台愛育通幽細，却放溪山去不難。
荆門病中雨後書懷寄幕中知己 齊己 
病根翻作憶山勞，一雨聊堪浣鬱陶。心白未能忘水月，眼青獨得見秋毫。蟬聲晚簇枝枝急，雲影晴分片片高。還憶赤松兄弟否，別來應見鶴衣毛。
宿江寺 齊己 
島僧留宿慰衰顏，舊住何妨老未還。身共錫聲離鳥外，跡同雲影過人間。曾無夢入朝天路，憶有詩題隔海山。珍重來晨渡江去，九華青裏扣松關。
謝貫微上人寄示古風今體四軸 齊己 
四軸騷詞書八行，捧吟肌骨遍清涼。謾求龍樹能醫眼，休問圖澄學洗腸。今體盡搜初剖判，古風淳鑿未玄黃。不知誰肯降文陣，闇點旌旗敵子房。
荆州貫休大師舊房 齊己 
疎篁抽笋柳垂陰，舊是休公種境吟。入貢文儒來請益，出官卿相駐過尋。右軍書畫神傳髓，康樂文章夢授心。銷得青城千嶂下，白蓮標塔帝恩深。
寄谷山長老 齊己 
遊遍名山祖遍尋，却來塵世渾光陰。肯將的的吾師意，擬付茫茫弟子心。豈有虛空遮道眼，不妨文字問知音。滄浪萬頃三更月，天上何如水底深。
寄黃暉處士 齊己 
蒙氏藝傳黃氏子，獨聞相繼得名高。鋒鋩妙奪金雞距，纖利精分玉兔毫。濡染只應親賦詠，風流不稱近方刀。何妨寄我臨池興，忍使江淹役夢勞。
荆門勉懷寄道林寺諸友 齊己  庐山
榮枯得失理昭然，誰斅離騷更問天。生下便知真夢幻，老來何必歎流年。清風不變詩應在，明月無蹤道可傳。珍重匡廬沃洲主，拂衣拋却好林泉。
荅崔校書 齊己 
雪色衫衣絕點塵，明知富貴是浮雲。不隨喧滑迷真性，何用潺湲洗汚聞。北闕會拋紅駊騀，東林社憶白氛氳。清吟有興頻相示，欲得多慙蠹蝕文。
乞櫻桃 齊己 
去年曾賦此花詩，幾聽南園爛熟時。嚼破紅香堪換骨，摘殘丹顆欲燒枝。流鶯偷啄心應醉，行客潛窺眼亦癡。聞說張筵就珠樹，任從攀折半離披。
寄南雅上人 齊己 
曾得音書慰暮年，相思多故信難傳。清吟何處題紅葉，舊社空懷墮白蓮。山水本同真趣向，侯門剛有薄因緣。他時不得君招隱，會逐南歸楚客船。
寄歐陽侍郎 齊己 
又聞繁總在嘉州，職重身閑倚寺樓。大象影和山面落，兩江聲合郡前流。棋輕國手知難敵，詩是天才肯易酬。畢竟男兒自高達，從來心不是悠悠。
與崔校書靜話言懷 齊己 
同年生在咸通裏，事佛爲儒趣盡高。我性已甘披祖衲，君心猶待脫藍袍。霜髭曉幾臨銅鏡，雪鬢寒疎落剃刀。出世朝天俱未得，不妨還往有風騷。
謝人惠拄杖 齊己 
邛州靈境產修篁，九節材應表九陽。造化已能分尺度，保持爭合與尋常。幽林剪破清秋影，高手攜來綠玉光。深謝魯儒憐潦倒，欲教撐拄遶禪牀。
謝秦府推官寄丹臺集 齊己 
秦王手筆序丹臺，不錯褒揚最上才。鳳闕幾傳爲匠碩，龍門曾用振風雷。錢郎未竭精華去，元白終存作者來。兩軸蚌胎驪頷耀，枉臨禪室伴寒灰。
題畫鷺鷥兼簡孫郎中 齊己 
曾向滄江看不真，却因圖畫見精神。何妨金粉資高格，不用丹青點此身。蒲葉岸長堪映帶，荻花叢晚好相親。思量畫得勝籠得，野性由來不戀人。
賀行軍太傅得白氏東林集 齊己 
樂天歌詠有遺編，留在東林伴白蓮。百尺典墳隨喪亂，一家風雅獨完全。常聞荆渚通侯論，果遂吳都使者傳。仰賀斯文歸朗鑒，永資聲政入薰弦。
韶陽微公 齊己 
曲江晴影石千株，吾子思歸夢斷初。有信北來山疊疊，無言南去雨疎疎。祖師門接園林路，丞相家同井邑居。閑野老身留得否，相招多是秀才書。
將之匡岳過尋陽 齊己 
帆過尋陽晚霽開，西風北雁似相催。大都浪後青堆沒，五老雲中翠疊來。此路便堪歸水石，何門更合向塵埃。遠公林下蓮池畔，箇箇高人盡有才。
寄湘幕王重書記 齊己 
拋擲浟江舊釣磯，日參籌畫廢吟詩。可能有事關心後，得似無人識面時。官好近聞加茜服，藥靈曾說換霜髭。高才直氣平生志，除却徒知即不知。
宿沈彬進士書院 齊己 
相期只爲話篇章，踏雪曾來宿此房。喧滑盡消城漏滴，窗扉初掩岳茶香。舊山春暖生薇蕨，大國塵昏懼殺傷。應有太平時節在，寒宵未臥共思量。
靜院 齊己 
花院相重點破苔，誰心肯此話心灰。好風時傍疎篁起，幽鳥晚從何處來？筆硯興狂師沈謝，香燈魂斷憶宗雷。浮生已問空王了，箭急光陰一任催。
送白處士遊峨嵋 齊己 
閑身誰道是羈遊，西指峨嵋碧頂頭。琴鶴幾程隨客棹，風霜何處宿龍湫。尋僧石磴臨天井，斸藥秋崖倒瀑流。莫爲寰瀛多事在，客星相逐不迴休。
寄顧蟾處士 齊己 
久聞爲客過蒼梧，休說攜家歸鏡湖。山水顛狂應盡在，[鬢]毛凋落免貧無。和僧搶入雲中峭，帶鶴驅成澗底孤。春醉醒來有餘興，因人乞與武陵圖。
懷金陵知舊 齊己 
海門相別住荆門，六度秋光兩鬢根。萬象倒心難蓋口，一生無事可傷魂。石頭城外青山疊，北固窗前白浪翻。盡是共游題版處，有誰惆悵拂苔痕。
喜得自牧上人書 齊己 
吳都使者泛驚濤，靈一傳書慰毳袍。別興偶隨雲水遠，知音本自國風高。身依閑淡中銷日，髮向清涼處落刀。聞著括囊新集了，擬教誰與序離騷。
驚秋 齊己 
曉窗驚覺向秋風，萬里心凝淡蕩中。池影碎飜紅菡萏，井聲乾落綠梧桐。破除閑事渾歸道，銷耗勞生旋逐空。妖殺九原狐兔意，豈知丘隴是英雄。
聞沈彬赴吳都請辟 齊己 
長訝高眠得穩無，果隨徵辟起江湖。鴛鴦已列罇罍貴，鷗鶴休懷釣渚孤。白日不妨扶漢祚，清才何讓賦吳都。可能更憶相尋夜，雪滿諸峯火一爐。
寄江夏仁公 齊己  黄鹤楼
寺閣高連黃鶴樓，簷前檻底大江流。幾因秋霽澄空外，獨爲詩情到上頭。白日有餘閑送客，紫衣何啻貴封侯。別來多少新吟也，不寄南宗老比丘。
中春林下偶作 齊己 
淨境無人可共攜，閑眠未起日光低。浮生莫把還丹續，萬事須將至理齊。花在月明蝴蝶夢，雨餘山綠杜鵑啼。何能向外求攀折，巖桂枝條拂石梯。
送劉秀才歸桑水寧覲 齊己  黄河
歸和初喜戢戈矛，乍捧鄉書感去留。雁序分飛離漢口，鴒原騫翥在鼇頭。家鄰紫塞仍千里，路過黃河更幾州。應到高堂問安後，却攜文入帝京遊。
寄曹松 齊己 
舊制新題削復刊，工夫過甚琢琅玕。藥中求見黃芽易，詩裏思聞白雪難。扣寂頗同心在定，鑿空何止髮衝冠。夜來月苦懷高論，數樹霜邊獨傍欄。
酬蜀國歐陽學士 齊己 
因緣劉表駐經行，又聽西風墮葉聲。鶴髮不堪言此世，峨嵋空約在他生。已從禪祖參真性，敢向詩家認好名。深愧故人憐潦倒，每傳仙語下南荆。
寄荆幕孫郎中 齊己 
珠履風流憶富春，三千鵷鷺讓精神。詩工鑿破清求妙，道論研通白見真。四座共推操檄健，一家誰信買書貧。別來鄉國魂應斷，劒閣東西盡戰塵。
謝王詹事垂訪 齊己 
鳥外孤峯未得歸，人間觸類是無機。方悲鹿軫棲江寺，忽訝軺車降竹扉。王澤乍聞譚渙汗，國風那得話玄微。應驚老病炎天裏，枯骨肩橫一衲衣。
題南平後園牡丹 齊己 
暖披煙豔照西園，翠幄朱欄護列仙。玉帳笙歌留盡日，瑤臺伴侶待歸天。香多覺受風光剩，紅重知含雨露偏。上客分明記開處，明年開更勝今年。
和李書記 齊己 
繁極全分青帝功，開時獨占上春風。吳姬舞雪非真豔，漢后題詩是怨紅。遠蜨戀香拋別苑，野鶯銜得出深宮。君看萬態當筵處，羞殺薔薇點碎叢。
謝孫郎中寄示 齊己 
一念禪餘味國風，早因持論偶名公。久傷琴喪人亡後，忽有雲和雪唱同。繩琢靜聞罤象外，是非閑見寂寥中。時來日往緣真趣，不覺秋江度塞鴻。
愛吟 齊己 
正堪凝思掩禪扃，又被詩魔惱竺卿。偶凭窗扉從落照，不眠風雪到殘更。皎然未必迷前習，支遁寧非悟後生。傳寫會逢精鑒者，也應知是詠閑情。
寄懷東林寺匡白監寺 齊己 
南岳別來無約後，東林歸住有前緣。閑搜好句題紅葉，靜斂霜眉對白蓮。雁塔影分疎檜月，虎溪聲合幾峯泉。修心若似伊耶舍，傳記須添十九賢。
謝人惠十色花牋幷棋子 齊己 
陵州棋子浣花牋，深愧攜來自錦州。海蚌琢成星落落，吳綾隱出雁翩翩。留防桂苑題詩客，惜寄桃源敵手仙。捧受不堪思出處，七千餘里劒門前。
夏日寓居寄友人 齊己 
北遊兵阻復南還，因寄荆州病掩關。日月坐銷江上寺，清涼魂斷剡中山。披緇影跡堪藏拙，出世身心合向閑。多謝扶風大君子，相思時到寂寥間。
中秋十四日夜對月上南平主人 齊己 
今宵前夕皆堪翫，何必圓時始竭才。空說輪中有天子，不知何處是樓臺？終憂明夜雲遮却，且埽閑居坐看來。玉兔銀蟾似多意，乍臨棠樹影裴回。
謝人惠十才子圖 齊己 
丹青妙寫十才人，玉峭冰稜姑射神。醉舞離披真鸑鷟，狂吟崩倒瑞麒麟。飜騰造化山曾竭，採掇珠璣海幾貧。猶得知音與圖畫，草堂閑挂似相親。
荆門病中寄懷鄉人歐陽侍郎彬 齊己  庐山
誰會荆州一老夫，夢勞神役憶匡廬。碧雲雁影紛紛去，黃葉蟾聲漸漸無。口淡莫分餐氣味，身羸但覺病肌膚。可憐饌玉燒蘭者，肯慰寒偎雪夜爐。
送譚三藏入京 齊己 
阿闍梨與佛身同，灌頂難施利濟功。持咒力須資運祚，度人心要似虛空。東周路踏紅塵裏，北極門瞻紫氣中。好進焚文霑帝澤，却歸天策繼真風。
寄酬秦府高推官輦 齊己 
天台衡嶽舊曾尋，閑憶留題白石林。歲月已殘衰颯鬢，風騷猶壯寂寥心。緱山碧樹遮藏密，丹穴紅霞掩暎深。爭得相逢一攜手，拂衣同去聽玄音。
敘懷寄高推官 齊己 
搜新編舊與誰評，自向無聲認有聲。已覺愛來多廢道，可堪傳去更沽名。風松韻裏忘形坐，霜月光中共影行。還勝御溝寒夜水，狂吟衝尹甚傷情。
送朱侍御自洛陽歸閬州寧覲 齊己 
尋常西望故園時，幾處魂隨落照飛。客路舊縈秦甸出，鄉程今遶漢陽歸。已過巫峽沈青靄，忽認峨嵋在翠微。從此倚門休望斷，交親喜換老萊衣。
貽惠暹上人 齊己 
經論功餘更業詩，又於難裏縱天機。吳朝客見投文去，楚國僧迎著紫歸。已得聲名先振俗，不妨風雪更探微。金陵高憶恩門在，終挂雲帆重一飛。
酬西蜀廣濟大師見寄 齊己 
猶得吾師繼頌聲，百篇相愛寄南荆。卷開錦水霞光爛，吟入峨嵋雪氣清。楚外已甘推絕唱，蜀中誰敢共懸衡。應憐無可同無本，終向風騷作弟兄。
江寺春殘寄幕中知己二首 一 齊己 
誰遣西來負岳雲，自由歸去竟何因。山龕薜荔應殘雪，江寺玫瑰又度春。早歲便師無學士，臨年却作有爲人。何妨夜醮時相憶，伴醉佯狂笑老身。
江寺春殘寄幕中知己二首 二 齊己 
社蓮慚與幕蓮同，岳寺蕭條儉府雄。冷淡獨開香火裏，殷妍行列綺羅中。秋加玉露何傷白，夜醉金缸不那紅。閑憶遺民此心地，一般無染喻真空。
寄玉泉實仁上人 齊己 
往歲曾尋聖跡時，樹邊三遶禮吾師。敢望護法將軍記，且喜焚香弟子知。後會未期心的的，前峯欲下步遲遲。今來老劣難行甚，空寂無緣但寄詩。
荆渚感懷寄僧達禪弟三首 一 齊己 
電擊流年七十三，齒衰氣沮竟何堪。誰云有句傳天下，自愧無心寄嶺南。曉漱氣嫌通市井，晚烹香憶落雲潭。鄰峯道者應彈指，蘚剝藤纏舊石龕。
荆渚感懷寄僧達禪弟三首 二 齊己 
十五年前會虎溪，白蓮齋後便來西。干戈時變信雖絕，吳楚路長魂不迷。黃葉喻曾同我悟，碧雲情近與誰攜。春殘相憶荆江岸，一隻杜鵑頭上啼。
荆渚感懷寄僧達禪弟三首 三 齊己 
鶴嶺僧來細話君，依前高尚跡難羣。自拋南岳三生石，長傍西山數片雲。丹訪葛洪無舊竈，詩尋靈觀有遺文。莫將離別爲相隔，心似虛空幾處分。
寄孫魴秀才 齊己 
郡樓東面寺牆西，顏子生涯竹屋低。書案飛颺風落絮，地苔狼藉燕銜泥。吟窗晚凭春篁密，行徑斜穿夏菜齊。別後相思頻夢到，二年同此賦閑題。
送李評事往宜春 齊己 
蘭舟西去是通津，名郡賢侯下禮頻。山遍寺樓看仰岫，臺連城閣上宜春。鴻心夜過鄉心亂，雪韻朝飛句韻新。別有官榮身外趣，月江松徑訪禪人。
中春感興 齊己 
春風日日雨時時，寒力潛從暖勢衰。一氣不言含有象，萬靈何處謝無私。詩通物理行堪掇，道合天機坐可窺。應是正人持造化，盡驅幽細入罏鎚。
早鶯 齊己 
何處經年閟好音，暖風催出囀喬林。羽毛新刷陶潛菊，喉舌初調叔夜琴。藏雨並棲紅杏密，避人雙入綠楊深。曉來枝上千般語，應共桃花說舊心。
酬尚顏上人 齊己 
紫綬蒼髭百歲侵，綠苔芳草遶堦深。不妨好鳥喧高臥，切忌閑人聒正吟。魯鼎寂寥休辨口，劫灰銷變莫宣心。還憐我有冥搜癖，時把新詩過竹尋。
寄倪署郎中 齊己 
風雨冥冥春闇移，紅殘綠滿海棠枝。帝鄉久別江鄉住，椿笋何如櫻笋時。海內擅名君作賦，林間外學我爲詩。近聞南國升南省，應笑無機老病師。
題鄭郎中谷仰山居 齊己 
簷壁層層映水天，半乘岡壠半民田。王維愛甚難拋畫，支遁憐多不惜錢。巨石盡含金玉氣，亂峯深鎖棟梁煙。秦爭漢奪虛勞力，却是巢由得穩眠。
湘中寓居春日感懷 齊己 
江禽野獸兩堪傷，避射驚彈各自忙。頭角任多無獬豸，羽毛雖衆讓鴛鴦。落苔紅小櫻桃熟，侵井青纖燕麥長。吟把離騷憶前事，汨羅春浪撼殘陽。
瀟湘 齊己 
寒清健碧遠相含，珠媚根源在極南。流古遰今空作島，逗山衝壁自爲潭。遷來賈誼愁無限，謫過靈均恨不堪。畢竟輸他老漁叟，綠蓑青竹釣濃藍。
寄友生 齊己 
風騷情味近如何，門底寒流屋裏莎。曾摘園蔬留我宿，共吟江月看鴻過。時危苦恨無收拾，道妙深誇有琢磨。涼夜欹眠應得夢，平生心肺似君多。
酬荅退上人 齊己 
鬚鬢三分白二分，一生蹤跡出人羣。嵩丘夢憶諸峰雪，衡岳禪依五寺雲。青衲幾臨高瀑濯，苦吟曾許斷猿聞。荒村殘臘相逢夜，月滿鴻多楚水濆。
山中春懷 齊己 
心魂役役不曾歸，萬象相牽向極微。所得或憂逢郢刃，凡言皆欲奪天機。遊深晚谷香充鼻，坐苦春松粉滿衣。何物不爲狼籍境，桃花和雨更霏霏。
寄鄭谷郎中 齊己 
上國誰傳消息過，醉眠醒坐對嵯峨。身離道士衣裳少，筆荅禪師句偈多。南岸郡鐘涼度枕，西齋竹露冷霑莎。還應笑我降心外，惹得詩魔助佛魔。
寄萍鄉唐稟正字 齊己 
新書聲價滿皇都，高臥林中更起無。春興酒香薰肺腑，夜吟雲氣濕髭鬚。同登水閣僧皆別，共上漁船鶴亦孤。長憶前年送行處，洞門殘日照菖蒲。
秋夕書懷 齊己 
涼多夜永擁山袍，片石閑欹不覺勞。蟋蟀遶牀無夢寐，梧桐滿地有蕭騷。平生樂道心常切，五字逢人價合高。破落西窗向殘月，露聲如雨滴蓬蒿。
亂後經西山寺 齊己 
松燒寺破是刀兵，谷變陵遷事可驚。雲裏乍逢新住主，石邊重認舊題名。閑臨菡萏荒池坐，亂踏鴛鴦破瓦行。欲伴高僧重結社，此身無計捨前程。
題梁賢巽公房 齊己 
吳王廟側有高房，簾影南軒日正長。吹苑野風桃葉碧，壓畦春露菜花黃。懸燈向後惟冥默，凭案前頭即渺茫。知有虎溪歸夢切，寺門松折社僧亡。
塘上閑作 齊己 
閑行閑坐藉莎煙，此興堪思二古賢。陶靖節居彭澤畔，賀知章在鏡池邊。鴛鴦著對能飛繡，菡萏成羣不語仙。形影騰騰夕陽裏，數峰危翠滴漁船。
江上望遠山寄鄭谷郎中 齊己 
危碧層層映水天，半垂岡隴下民田。王維愛甚難拋畫，支遁高多不惜錢。巨石盡含金玉氣，亂峰閑鎖棟梁煙。秦爭漢奪空勞力，却是巢由得穩眠。
送人自蜀迴南遊 齊己 
錦水東浮情尚鬱，湘波南泛思何長。蜀魂巴狖悲殘夜，越鳥燕鴻叫夕陽。煙月幾般爲客路，林泉四絕是吾鄉。尋幽必有僧相指，宋杜題詩近舊房。